Ministrstvo za zdravje

Republike Slovenije

**JAVNI RAZPIS ZA SOFINANCIRANJE PROGRAMOV VAROVANJA IN KREPITVE ZDRAVJA DO LETA 2028**

Direktorat za javno zdravje

Ljubljana, februar 2025

Vsebina

[I. NAMEN JAVNEGA RAZPISA 5](#_Toc191459208)

[II. PREDMET JAVNEGA RAZPISA IN RAZPOLOŽLJIVA SREDSTVA PO PODROČJIH IN PO LETIH 5](#_Toc191459209)

[III. POGOJI ZA PRIDOBITEV SREDSTEV 7](#_Toc191459210)

[IV. MERILA ZA DODELITEV SREDSTEV 10](#_Toc191459211)

[V. PODROČJA JAVNEGA RAZPISA 13](#_Toc191459212)

[Področje A: Zdrava in uravnotežena prehrana in telesna dejavnost za zdravje 13](#_Toc191459213)

[1. Specifični cilji 13](#_Toc191459214)

[2. Prednostno pričakovane aktivnosti 14](#_Toc191459215)

[3. Prednostno pričakovane ciljne skupine 15](#_Toc191459216)

[4. Strateške usmeritve 15](#_Toc191459217)

[5. Pogoji za vlagatelje 15](#_Toc191459218)

[Področje B: Preprečevanje nalezljivih bolezni s cepljenjem, obvladovanje okužbe s HIV in drugih spolno prenosljivih okužb 16](#_Toc191459219)

[1. Pod-področje B1: Programi za povečanje deleža cepljenih v Republiki Sloveniji in izvajanje zdravstveno-vzgojne dejavnosti na področju cepljenja 16](#_Toc191459220)

[1.1 Specifični cilji 16](#_Toc191459221)

[1.2 Prednostno pričakovane aktivnosti 17](#_Toc191459222)

[1.3 Prednostno pričakovane ciljne skupine 17](#_Toc191459223)

[2. Pod-področje B2: Programi za preprečevanje okužbe s HIV in drugih spolno prenosljivih okužb med skupinami z najvišjim tveganjem, preprečevanje diskriminacije in stigmatizacije v povezavi z okužbo s HIV 17](#_Toc191459224)

[2.1 Specifični cilji 17](#_Toc191459225)

[2.2 Prednostno pričakovane aktivnosti 17](#_Toc191459226)

[2.3 Prednostno pričakovane ciljne skupine 18](#_Toc191459227)

[3. Pod-področje B3: Programi anonimnega testiranja na HIV in druge spolno prenosljive okužbe s svetovanjem v skupnosti za moške, ki imajo spolne odnose z moškimi 18](#_Toc191459228)

[3.1 Specifični cilji 18](#_Toc191459229)

[3.2 Prednostno pričakovane aktivnosti 19](#_Toc191459230)

[3.3 Prednostno pričakovane ciljne skupine 19](#_Toc191459231)

[4. Strateške usmeritve 19](#_Toc191459232)

[5. Pogoji za vlagatelje 20](#_Toc191459233)

[Področje C: Preprečevanje in omejevanje rabe dovoljenih in prepovedanih drog ter nekemičnih zasvojenosti in s tem povezane škode 20](#_Toc191459234)

[1. Pod-področje C1: Programi omejevanja pitja alkohola ter zmanjševanja posledic tvegane in škodljive rabe alkohola 20](#_Toc191459235)

[1.2 Prednostno pričakovane aktivnosti 21](#_Toc191459236)

[1.3 Prednostno pričakovane ciljne skupine 22](#_Toc191459237)

[1.4 Strateške usmeritve 22](#_Toc191459238)

[2. Pod-področje C2: Programi zmanjševanja rabe tobaka, tobačnih izdelkov in povezanih izdelkov 22](#_Toc191459239)

[2.1 Specifični cilji 22](#_Toc191459240)

[2.2 Prednostno pričakovane aktivnosti 22](#_Toc191459241)

[2.3 Prednostno pričakovane ciljne skupine 23](#_Toc191459242)

[2.4 Strateške usmeritve 24](#_Toc191459243)

[3. Pod-področje C3: Programi zmanjševanja povpraševanja po prepovedanih drogah in drugih psihoaktivnih snoveh in z njimi povezane škode 24](#_Toc191459244)

[3.1 Specifični cilji 24](#_Toc191459245)

[3.2 Prednostno pričakovane aktivnosti 24](#_Toc191459246)

[3.3 Prednostno pričakovane ciljne skupine 24](#_Toc191459247)

[3.4 Strateške usmeritve 25](#_Toc191459248)

[4. Pod-področje C4: Programi preprečevanja nekemičnih zasvojenosti 25](#_Toc191459249)

[4.1 Specifični cilji 25](#_Toc191459250)

[4.2 Prednostno pričakovane aktivnosti 26](#_Toc191459251)

[4.3 Prednostno pričakovane ciljne skupine 26](#_Toc191459252)

[4.4 Strateške usmeritve 26](#_Toc191459253)

[5. Pogoji za vlagatelje 27](#_Toc191459254)

[Področje D: Krepitev zdravstvene pismenosti, ozaveščanje in opolnomočenje za boljše obvladovanje kroničnih nenalezljivih bolezni 29](#_Toc191459255)

[1. Specifična cilja 29](#_Toc191459256)

[2. Prednostno pričakovane aktivnosti 29](#_Toc191459257)

[3. Prednostno pričakovane ciljne skupine 30](#_Toc191459258)

[4. Strateške usmeritve 30](#_Toc191459259)

[5. Pogoji za vlagatelje 30](#_Toc191459260)

[Področje E: Zdrav življenjski slog mladih 31](#_Toc191459261)

[1. Pod-področje E1: Programi zdravega življenjskega sloga mladih 31](#_Toc191459262)

[1.1 Specifični cilji 31](#_Toc191459263)

[1.2 Prednostno pričakovane aktivnosti 32](#_Toc191459264)

[1.3 Prednostno pričakovane ciljne skupine 32](#_Toc191459265)

[1.4 Strateške usmeritve 32](#_Toc191459266)

[2. Pod-področje E2: Programi ozaveščanja mladih o okolju in zdravju 33](#_Toc191459267)

[2.1 Specifični cilji 33](#_Toc191459268)

[2.2 Prednostno pričakovane aktivnosti 33](#_Toc191459269)

[2.3 Prednostno pričakovane ciljne skupine 33](#_Toc191459270)

[2.4 Strateške usmeritve 34](#_Toc191459271)

[3. Pogoji za vlagatelje 34](#_Toc191459272)

[VI. UVELJAVLJANJE STROŠKOV 35](#_Toc191459273)

[VII. OBVEZNA OBLIKA IN VSEBINA VLOGE 35](#_Toc191459274)

[VIII. PREDLOŽITEV VLOG 36](#_Toc191459275)

[IX. ODPIRANJE VLOG 37](#_Toc191459276)

[X. IZID JAVNEGA RAZPISA 37](#_Toc191459277)

Na podlagi šeste alineje prvega odstavka 7. člena Zakona o zdravstvenem varstvu in zdravstvenem zavarovanju (Uradni list RS, št. [72/06](http://www.uradni-list.si/1/objava.jsp?sop=2006-01-3075) – uradno prečiščeno besedilo, [114/06](http://www.uradni-list.si/1/objava.jsp?sop=2006-01-4833) – ZUTPG, [91/07](http://www.uradni-list.si/1/objava.jsp?sop=2007-01-4489), [76/08](http://www.uradni-list.si/1/objava.jsp?sop=2008-01-3348), [62/10](http://www.uradni-list.si/1/objava.jsp?sop=2010-01-3387) – ZUPJS, [87/11](http://www.uradni-list.si/1/objava.jsp?sop=2011-01-3723), [40/12](http://www.uradni-list.si/1/objava.jsp?sop=2012-01-1700) – ZUJF, [21/13](http://www.uradni-list.si/1/objava.jsp?sop=2013-01-0785) – ZUTD-A, [91/13](http://www.uradni-list.si/1/objava.jsp?sop=2013-01-3306), [99/13](http://www.uradni-list.si/1/objava.jsp?sop=2013-01-3548) – ZUPJS-C, [99/13](http://www.uradni-list.si/1/objava.jsp?sop=2013-01-3549) – ZSVarPre-C, [111/13](http://www.uradni-list.si/1/objava.jsp?sop=2013-01-4125) – ZMEPIZ-1, [95/14](http://www.uradni-list.si/1/objava.jsp?sop=2014-01-3951) – ZUJF-C, [47/15](http://www.uradni-list.si/1/objava.jsp?sop=2015-01-1930) – ZZSDT, [61/17](http://www.uradni-list.si/1/objava.jsp?sop=2017-01-2917) – ZUPŠ, [64/17](http://www.uradni-list.si/1/objava.jsp?sop=2017-01-3026) – ZZDej-K, [36/19](http://www.uradni-list.si/1/objava.jsp?sop=2019-01-1624), [189/20](http://www.uradni-list.si/1/objava.jsp?sop=2020-01-3287) – ZFRO, [51/21](http://www.uradni-list.si/1/objava.jsp?sop=2021-01-0968), [159/21](http://www.uradni-list.si/1/objava.jsp?sop=2021-01-2989), [196/21](http://www.uradni-list.si/1/objava.jsp?sop=2021-01-3898) – ZDOsk, 15/22, 43/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1 in 78/23), Zakona o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544), [195/20](http://www.uradni-list.si/1/objava.jsp?sop=2020-01-3501) – odl. US, 18/23 – ZDU-10 in 76/23), Zakona o izvrševanju proračunov Republike Slovenije za leti 2025 in 2026 (Uradni list RS, št. 104/24), 219. člena Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23 in 88/24) in Sklepa o začetku postopka za izvedbo Javnega razpisa za sofinanciranje programov varovanja in krepitve zdravja do leta 2028, št. 181-30/2025-2711-2 z dne 24. 2. 2025, objavlja Ministrstvo za zdravje, Štefanova 5, 1000 Ljubljana,

**Javni razpis za sofinanciranje programov varovanja in krepitve zdravja do leta 2028**

# NAMEN JAVNEGA RAZPISA

Namen javnega razpisa je sofinanciranje programov varovanja in krepitve zdravja, ki prispevajo k izvajanju Resolucije o nacionalnem planu zdravstvenega varstva 2015–2025, »Skupaj za družbo zdravja« (Uradni list RS, št. 25/16), predvsem na prednostnih področjih 6.1. Krepitev in varovanje zdravja ter preprečevanje bolezni – javno zdravje in 6.2. Optimizacija zdravstvene oskrbe – zdravstvena dejavnost, in podpirajo programe in aktivnosti za uresničevanje zakonodajnih in strateških dokumentov na področju zdrave in uravnotežene prehrane in telesne dejavnosti, preprečevanja nalezljivih bolezni s cepljenjem, obvladovanja okužbe s HIV in drugih spolno prenosljivih bolezni, preprečevanja in omejevanja rabe dovoljenih in prepovedanih drog ter nekemičnih zasvojenosti in s tem povezane škode, krepitev zdravstvene pismenosti, preprečevanja, ozaveščanja in opolnomočenja za boljše obvladovanje kroničnih nenalezljivih bolezni ter zdravega življenjskega sloga mladih.

Poseben poudarek javnega razpisa je na naslavljanju potreb ranljivih skupin prebivalstva, spodbujanju mreženja, sodelovanja in partnerstva med organizacijami ter institucijami, ki delujejo na vsebinskih področjih tega javnega razpisa.

# PREDMET JAVNEGA RAZPISA IN RAZPOLOŽLJIVA SREDSTVA PO PODROČJIH IN PO LETIH

Predmet javnega razpisa so programi na naslednjih področjih in pod-področjih, s pripadajočimi sredstvi:

**Področje A: Zdrava in uravnotežena prehrana in telesna dejavnost za zdravje**

Sredstva za sofinanciranje programov za leta 2026, 2027, 2028 v okviru javnega razpisa znašajo **skupno največ** **2.400.000,00** eurov, od tega za leto 2026 okvirno 800.000,00 eurov, za leto 2027 okvirno 800.000,00 eurov in za leto 2028 okvirno 800.000,00 eurov.

**Področje B: Preprečevanje nalezljivih bolezni s cepljenjem, obvladovanje okužbe s HIV in drugih spolno prenosljivih okužb**

Sredstva za sofinanciranje programov za leta 2026, 2027, 2028 v okviru javnega razpisa znašajo skupno največ **1.600.000,00** eurov, od tega za leto 2026 okvirno 533.334,00 eurov, za leto 2027 okvirno 533.333,00 eurov in za leto 2028 okvirno 533.333,00 eurov.

Razpisana sredstva na tem področju se razdelijo po naslednjih pod-področjih:

Pod-področje B1. Programi za povečanje deleža cepljenih v Republiki Sloveniji in izvajanje zdravstveno-vzgojne dejavnosti na področju cepljenja–največ200**.**000,00 eurov, od tega za leto 2026 okvirno 66.667,00 eurov, za leto 2027 okvirno 66.667,00 eurov in za leto 2028 okvirno 66.666,00 eurov.

Pod-področje B2. Programi za preprečevanje okužbe s HIV in drugih spolno prenosljivih okužb med skupinami z najvišjim tveganjem, preprečevanje diskriminacije in stigmatizacije v povezavi z okužbo s HIV – največ 500.000,00 eurov, od tega za leto 2026 okvirno 166.667,00 eurov, za leto 2027 166.666,00 eurov in za leto 2028 okvirno 166.667,00 eurov.

Pod-področje B3. Programi anonimnega testiranja na HIV in druge spolno prenosljive okužbe s svetovanjem v skupnosti za moške, ki imajo spolne odnose z moškimi – največ 900.000,00 eurov, od tega okvirno 300.000,00 eurov za leto 2026, okvirno 300.000,00,00 eurov za leto 2027 in okvirno 300.000,00 eurov za leto 2028.

**Področje C: Preprečevanje in omejevanje rabe dovoljenih in prepovedanih drog ter nekemičnih zasvojenosti in s tem povezane škode**

Sredstva za sofinanciranje programov za leta 2026, 2027 in 2028 v okviru javnega razpisa znašajo skupno največ **5.000.000,00** eurov, od tega za leto 2026 okvirno 1.666.667,00 eurov, za leto 2027 okvirno 1.666.667,00 eurov in za leto 2028 okvirno 1.666.666,00 eurov.

Razpisana sredstva na tem področju se razdelijo po naslednjih pod-področjih:

Pod-področje C1. Programi omejevanja pitja alkohola ter zmanjševanja posledic tvegane in škodljive rabe alkohola – največ 1.350.000,00 eurov, od tega za leto 2026 okvirno 450.000,00 eurov, za leto 2027 okvirno 450.000 EUR,00 eurov in za leto 2028 okvirno 450.000,00 eurov.

Pod-področje C2. Programi zmanjševanja rabe tobaka, tobačnih izdelkov in povezanih izdelkov – največ 1.150.000,00 eurov, od tega za leto 2026 okvirno 383.334,00 eurov, za leto 2027 okvirno 383.333,00 eurov in za leto 2028 okvirno 383.333,00 eurov.

Pod-področje C3. Programi zmanjševanja povpraševanja po prepovedanih drogah in drugih psihoaktivnih snoveh in z njimi povezane škode – največ 1.350.000,00 eurov, od tega za leto 2026 okvirno 450.000,00 eurov, za leto 2027 okvirno 450.000,00 eurov in za leto 2028 okvirno 450.000,00 eurov.

Pod-področje C4. Programi preprečevanja nekemičnih zasvojenosti – največ 1.150.000,00 eurov, od tega za leto 2026 okvirno 383.333,00 eurov, za leto 2027 okvirno 383.334,00 eurov in za leto 2028 okvirno 383.333,00 eurov.

**Področje D:** **Krepitev zdravstvene pismenosti, ozaveščanje in opolnomočenje za boljše obvladovanje kroničnih nenalezljivih bolezni**

Sredstva za sofinanciranje programovza leta 2026, 2027 in 2028 v okviru javnega razpisa znašajo skupno največ **1.600.000,00** eurov, od tega okvirno 533.333,00 eurov za leto 2026, okvirno 533.334,00 eurov za leto 2027 in okvirno 533.333,00 eurov za leto 2028.

**Področje E: Zdrav življenjski slog mladih**

Sredstva za sofinanciranje programovza leta 2026, 2027 in 2028 v okviru javnega razpisa znašajo skupno največ **1.450.000,00** eurov, od tega za leto 2026 okvirno 483.333,00 eurov, za leto 2024 okvirno 483.333,00 eurov in za leto 2025 okvirno 483.334,00 eurov.

Razpisna sredstva na tem področju se razdelijo po naslednjih pod-področjih:

Pod-področje E1. Programi zdravega življenjskega sloga mladih - največ 1.150.000,00 eurov, od tega za leto 2026 okvirno 383.333,00 eurov, za leto 2027 okvirno 383.333,00 eurov in za leto 2028 okvirno 383.334,00 eurov.

Pod-področje E2. Programi ozaveščanja mladih o okolju in zdravju - največ 300.000,00 eurov, od tega za leto 2026 okvirno 100.000,00 eurov, za leto 2027 okvirno 100.000,00 eurov in za leto 2028 okvirno 100.000,00 eurov.

Sofinancira se izvajanje programov od novembra leta 2025 do novembra leta 2028.

**Vlagatelj se lahko z istim programom prijavi le na eno področje predmeta javnega razpisa, v okviru posameznega področja pa na eno ali več pod-področij, kot je opredeljeno v poglavju V. za posamezna področja.**

# POGOJI ZA PRIDOBITEV SREDSTEV

Pogoji, ki jih morajo izpolnjevati vlagatelji, upravičeni do udeležbe na javnem razpisu, za pridobitev sredstev, so naslednji:

1. So neprofitni (na podlagi zakona ali svojih temeljnih aktov: statuta, ustanovitvenega akta, drugih pravil delovanja), kar pomeni, da presežka prihodkov nad odhodki ali dobička ne delijo med člane ali ustanovitelje oziroma lastnike, ampak ga v celoti namenjajo za uresničevanje svojega namena in ciljev.
2. Imajo sedež v Republiki Sloveniji.
3. So ustanovljeni prostovoljno in niso ustanovljeni zaradi osebnih koristi ali pridobivanja dobička.
4. So neodvisni od političnih strank in drugih entitet, kot je opredeljeno po posameznih področjih javnega razpisa.
5. Delujejo v javnem prostoru in za dobrobit ljudi, skupin in družbe kot celote.
6. Delujejo na podlagi demokratičnih vrednot in človekovih pravic.
7. Prijavljeni program sodi v vsebinsko področje predmeta javnega razpisa.
8. Program se izvaja v Republiki Sloveniji, njegov učinek je relevanten za nacionalno raven.
9. Program vključuje najmanj eden (1) dogodek letno, namenjen širši in strokovni javnosti, ki lahko vključuje tudi medijske aktivnosti.
10. Vlogi je predložena zadnja dostopna kopija izpisa iz sodnega registra ali drugega registra (zadošča izpisek iz portala Agencije za javnopravne evidence in storitve; v nadaljnjem besedilu: AJPES), kjer je vlagatelj registriran (izpis ne sme biti starejši od 90 dni).
11. Vlagatelj je ustanovljen pred 1. 1. 2023 in je imel v letu 2023 najmanj 20.000 eurov prihodkov (dokazilo: letno poročilo, oddano AJPES, za leto 2023). Ne glede na prejšnji stavek, mora vlagatelj v primeru, da se prijavlja na področje C javnega razpisa, izpolnjevati pogoje glede prijave na »majhen« ali »velik« program, kot so opredeljeni v točki 5. Pogoji za vlagatelje, v okviru področja C, poglavja V.
12. Za sofinanciranje programa so predvideni tudi drugi sofinancerji in/ali lastna sredstva oziroma viri najmanj v višini 5% od ocenjene vrednosti prijavljenega programa. Sofinancirajo se samo upravičeni izdatki, pri čemer sofinanciranje ministrstva znaša največ 95 %. Vsaj 5 % se mora zagotoviti iz drugih nacionalnih oziroma regionalnih oziroma lokalnih javnih virov ali lastnega financiranja oziroma z lastno udeležbo, ki se izkaže v prostovoljskem delu po Zakonu o prostovoljstvu (Uradni list RS, št. [10/11](http://www.uradni-list.si/1/objava.jsp?sop=2011-01-0374), [16/11 – popr.](http://www.uradni-list.si/1/objava.jsp?sop=2011-21-0688) in [82/15](http://www.uradni-list.si/1/objava.jsp?sop=2015-01-3259)). Prostovoljsko delo se prizna samo vlagateljem, ki so pri AJPES, skladno z Zakonom o prostovoljstvu (Uradni list RS, št. [10/11](http://www.uradni-list.si/1/objava.jsp?sop=2011-01-0374), [16/11 – popr.](http://www.uradni-list.si/1/objava.jsp?sop=2011-21-0688) in [82/15](http://www.uradni-list.si/1/objava.jsp?sop=2015-01-3259)) in Pravilnikom o področjih prostovoljskega dela in vpisniku (Uradni list RS, št. 48/11, 60/11 in 29/16) vpisani v elektronski vpisnik prostovoljskih organizacij in organizacij s prostovoljskim programom.

Programi, ki imajo zagotovljene tudi druge vire financiranja (npr. nacionalni oziroma regionalni oziroma lokalni javni viri, sponzorska oziroma donatorska sredstva, lastne vire financiranja oziroma lastno udeležbo), morajo predložiti ustrezna dokazila (npr. sklep o izbiri), prostovoljsko delo pa izkazati po Zakonu o prostovoljstvu (Uradni list RS, št. [10/11](http://www.uradni-list.si/1/objava.jsp?sop=2011-01-0374), [16/11 – popr.](http://www.uradni-list.si/1/objava.jsp?sop=2011-21-0688) in [82/15](http://www.uradni-list.si/1/objava.jsp?sop=2015-01-3259)). V primeru sponzorskih in donatorskih sredstev, je potrebno podati izjavo o ne-navzkrižju interesov in razkriti imena sponzorjev oziroma donatorjev.

1. Zaprošeni znesek ne presega razpisanih sredstev za posamezni program.
2. Prijavnica mora biti izpolnjena v celoti.
3. Programi, ki so že v celoti financirani iz proračunskih sredstev in drugih javnih virov, niso predmet tega javnega razpisa.
4. Če se vlagatelj prijavlja s partnerji, se za vlagateljevega **upravičenega** **partnerja** šteje vsaka pravna oseba javnega ali zasebnega prava, ki deluje kot društvo, zveza društev, javni ali zasebni zavod, skupnost javnih ali zasebnih zavodov, humanitarna organizacija ali ustanova in je ustanovljena zlasti na podlagi Zakona o društvih (Uradni list RS, št. 64/11 – uradno prečiščeno besedilo in 21/18 - ZNOrg), Zakona o ustanovah (Uradni list RS, št. 70/05 – uradno prečiščeno besedilo in 91/05 – popr.), Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A, [80/20](http://www.uradni-list.si/1/objava.jsp?sop=2020-01-1195) – ZIUOOPE, [62/24](https://www.uradni-list.si/glasilo-uradni-list-rs/vsebina/2024-01-2135) – odl. US in 102/24 – ZLV-K), Zakona o humanitarnih organizacijah (Uradni list RS, št. [98/03](http://www.uradni-list.si/1/objava.jsp?sop=2003-01-4367) in [61/06](http://www.uradni-list.si/1/objava.jsp?sop=2006-01-2567) – ZDru-1) in Zakona o nevladnih organizacijah (Uradni list RS, št. 21/18) oziroma ji je na njegovi podlagi podeljen status nevladne organizacije v javnem interesu, s sedežem v Republiki Sloveniji, ki dejavno sodeluje pri izvajanju programa in učinkovito prispeva k njegovemu izvajanju in k njegovim ciljem na območju Republike Slovenije.

Če se vlagatelj s partnerji prijavlja na področje C ali na področje E javnega razpisa, mora partner izpolnjevati pogoj o neodvisnosti od komercialnih in drugih interesov tobačne in alkoholne industrije ter druge industrije na področju drog oziroma industrije videoiger ali igralništva, kot je opredeljeno v točki 5. Pogoji za vlagatelje, v okviru področja C in v točki 3. Pogoji za vlagatelje, v okviru področja E, poglavja V javnega razpisa.

1. Vse aktivnosti programov, ki se sofinancirajo v okviru tega javnega razpisa, morajo biti za končnega uporabnika brezplačne.

Vloge, ki ne izpolnjujejo pogojev za pridobitev sredstev iz točk 1., 2., 3., 4., 5., 7., 10., 11. in 13. tega poglavja, in vlagatelji, ki niso upravičenci do udeležbe na javnem razpisu, v skladu s poglavjem V. (tj. ne izpolnjujejo pogojev za vlagatelje glede svoje pravnoorganizacijske oblike), ne bodo vključeni v postopek ocenjevanja, vloge pa bodo zavržene.

Izpolnjevanje pogoja iz točke 14. tega poglavja se bo preverjalo pri formalnem pregledu vloge. V primeru neizpolnjevanja navedenega pogoja, bo vlagatelj pozvan k dopolnitvi.

Izpolnjevanje pogojev iz točk 6., 8., 9., 12., 15., 16. in 17. tega poglavja se bo preverilo pri vsebinskem ocenjevanju vloge. V primeru neizpolnjevanja pogojev, se bo postopek nadaljnjega ocenjevanja zaključil, vloge pa bodo zavrnjene.

Med upravičene vlagatelje pri vseh področjih iz točke II. javnega razpisa **NE** sodijo naslednje organizacije:

* ki v svojih temeljnih aktih (statut, ustanovitveni akt, pravila itd.) nimajo izrecno navedeno, da so neprofitne, v kolikor jim tega ne predpisuje že zakon;
* v katerih več kot polovico članov organa upravljanja ali nadzora predstavljajo predstavniki gospodarstva (razen če gre za organ upravljanja ali nadzora pravne osebe zasebnega prava, ki delujejo kot nepridobitno združenje pravnih in fizičnih oseb, ki se v skladu s pogoji za vlagatelje, poglavja V., prijavlja na področje A javnega razpisa) ali političnih strank;
* verske skupnosti, politične stranke, socialni partnerji in zbornice. Slednje so lahko upravičeni vlagatelji zgolj v primeru prijave na področje A javnega razpisa.

**Poleg pogojev iz tega poglavja morajo vlagatelji oziroma njihove vloge izpolnjevati tudi pogoje za vlagatelje, ki so podrobneje opredeljeni v okviru vsakega področja v poglavju V. javnega razpisa.**

# MERILA ZA DODELITEV SREDSTEV

Le tisti prijavljeni programi, ki izpolnjujejo pogoje za uvrstitev v postopek ocenjevanja, bodo nadalje ocenjeni na podlagi naslednjih meril za dodelitev sredstev:

|  |  |  |
| --- | --- | --- |
| **Točke** |  | **Pomen** |
| 0 | **Nezadostno** | Merilo ni izpolnjeno. |
| 3 | **Delno ustrezno** | Merilo je delno izpolnjeno. |
| 5 | **Ustrezno** | Merilo je izpolnjeno. |

|  |  |  |  |  |  |  |
| --- | --- | --- | --- | --- | --- | --- |
| **MERILO** | | **Utež** | | **Točke** | | **Največje možno št. točk** |
| **A. VSEBINSKA USTREZNOST** | |  | | | | 40 |
| Program je skladen z nacionalnimi in mednarodnimi strateškimi dokumenti in s cilji javnega razpisa. Temelji na izsledkih znanosti, strokovnih smernicah in preverjenih dobrih praksah. Vključuje prednostno pričakovane aktivnosti sofinanciranja in je ustrezno utemeljen ter uresničljiv. Predstavljen je jasno in jedrnato, v skladu z zahtevami prijavnega obrazca. | | 3 | | 5 | | 15 |
| Metode dela in pristop so ustrezni glede na izbrano prednostno področje in cilje javnega razpisa (metode vodenja programa so primerne, način spremljanja in vrednotenja uspešnosti je primeren, predvideno je vključevanje uporabnikov pri zasnovi in vrednotenju programa, program uvaja učinkovite in inovativne pristope). | | 1 | | 5 | | 5 |
| Vodenje in izvajanje programa je ustrezno glede na izbrano prednostno področje, cilje javnega razpisa in potrebe uporabnikov. Aktivnosti so jasno in konkretno opredeljene, nujne za dosego ciljev javnega razpisa in zagotavljajo učinkovitost programa. Aktivnosti so izvedljive v časovnem obdobju javnega razpisa, njihovo sosledje je ustrezno. | | 1 | | 5 | | 5 |
| Ciljne skupine so skladne s prednostno pričakovanimi ciljnimi skupinami, opredeljenimi v javnem razpisu, so jasno opredeljene, določen je način njihovega doseganja in naslavljanja. Vlagatelj ima zagotovljen dostop do ciljne skupine (vlagatelj ima vzpostavljen odnos z uporabniki, uporabniki ga poznajo in mu zaupajo, ima vzpostavljene kanale komuniciranja z njimi). Program je prilagojen potrebam ciljne skupine (predstavljene so specifične potrebe uporabnikov, način vključevanja in zadrževanja uporabnikov v programu, predstavljena je strategija vključevanja težje dostopnih ciljnih skupin). | | 1 | | 5 | | 5 |
| Program je relevanten za nacionalno raven (poteka na širšem območju Slovenije) ali zajema široko ciljno skupino uporabnikov oziroma ima relevanten učinek na nacionalni ravni (ni zgolj lokalnega pomena) ali pa zmanjšuje primanjkljaje na določenih geografskih območjih. Predvidena je ustrezna promocija programa, ki omogoča, da se v program vključuje veliko število uporabnikov ciljne skupine in zagotavlja prepoznavnost programa v širšem slovenskem prostoru (natančno so opisani predvideni kanali komuniciranja, ki imajo relevanten doseg, predvidene so relevantne oblike oglaševanja v ciljni skupini). Medijski dogodki in strokovni dogodki so, glede na vsebino programa, ustrezno načrtovani. | | 1 | | 5 | | 5 |
| Program naslavlja ranljive skupine prebivalcev[[1]](#footnote-2). Vlagatelj ustrezno naslavlja neenakosti v zdravju in pojasni, kako jih bo s prijavljenim programom zmanjšal. | | 1 | | 5 | | 5 |
| **B. KAKOVOST PROGRAMA** | |  | | | | **35** |
| Kadrovska zasedba (usposobljenost, izobrazba, izkušnje in reference izvajalcev s področja, ki je predmet javnega razpisa) in predviden obseg dela na programu omogočata kakovostno izvedbo programa. Predvidene so zaposlitve v zadostnem obsegu za kakovostno izvedbo programa in oziroma ali prostovoljsko delo v zadostnem obsegu. | | 3 | | 5 | | 15 |
| Program prijavlja več partnerjev z ustreznimi znanji (dokazilo: izjava partnerja o sodelovanju). Partnerji prispevajo k interdisciplinarnosti in dejavno sodelujejo pri izvajanju programa. Mreženje in zagovorništvo, kjer je relevantno, poteka na različnih ravneh: lokalni, nacionalni in mednarodni ravni. | | 1 | | 5 | | 5 |
| Vlagatelj oziroma partner ima izkušnje na podobnih programih področja predmeta javnega razpisa (pretekli izvedeni programi, mednarodno prepoznani kot primer dobre prakse oziroma so prejemniki nagrad s področja, na katerega se prijavljajo, sodelavci v programu so vključeni v relevantna strokovna združenja). | | 1 | | 5 | | 5 |
| Program zagotavlja trajnost (po zaključku financiranja s strani ministrstva obstajajo predvidljive (realne) možnosti za nadaljnje izvajanje programa, zagotovljen je prenos znanja, izdelki so trajno dostopni, program vključuje tudi prostovoljsko delo). | | 1 | | 5 | | 5 |
| Kazalniki rezultatov so primerni, količinsko opredeljeni, merljivi in dosegljivi. | | 1 | | 5 | | 5 |
| **C. FINANCIRANJE IN UPRAVLJANJE PROGRAMA** | |  | | | | **25** |
| Finančni načrt je jasen in konkreten. Stroški so natančno in razumljivo specificirani po posameznih aktivnostih in storitvah in sledijo dejavnostim programa v okviru delovnega načrta prijavnega obrazca. | | 2 | | 5 | | 10 |
| Stroški so načrtovani gospodarno, smotrno in učinkovito glede na predvidene aktivnosti programa in pričakovane učinke. Višina plač je primerna glede na odgovornost in vsebino dela. Stroški storitev, materialni stroški in stroški službenih potovanj so racionalno načrtovani in pomenijo dodano vrednost programa. Če program poteka v partnerstvu, vlagatelj izkazuje, da je partnerjem namenil primerna finančna sredstva. | | 2 | | 5 | | 10 |
| Program ima načrtovanih dovolj sredstev za promocijo, ki bo omogočila njegovo prepoznavnost med potencialnimi uporabniki in v javnosti. Predvidena je promocija ministrstva kot sofinancerja programa, ki bo omogočila njegovo prepoznavnost v javnosti. | | 1 | | 5 | | 5 |
|  | **NAJVEČJE ŠTEVILO MOŽNIH TOČK** | |  | | **100** | |

**Model dodeljevanja sredstev in postopek izbora**

Prijavljeni programi bodo ocenjeni v skladu z merili za dodelitev sredstev iz tega poglavja. Programi, ki pri sklopu A. Vsebinska ustreznost, ne dosegajo vsaj 25 točk, pri sklopu B. Kakovost programa, ne dosegajo vsaj 20 točk in pri sklopu C. Financiranje in upravljanje programa, ne dosegajo vsaj 15 točk, bodo zavrnjeni. V primeru, da je več programov, ki izpolnjujejo pogoje, bodo za sofinanciranje izbrani programi z največ doseženimi točkami do meje razpoložljivih sredstev za sofinanciranje.

Sredstva se bodo razdelila po naslednjem modelu:

- programi, ki zberejo 95 ali več točk, se sofinancirajo 100 %;

- programi z med vključno 85 in vključno 94 točk se sofinancirajo 90 %;

- programi z med vključno 75 in vključno 84 točk se sofinancirajo 80 %;

- programi z med vključno 65 in vključno 74 točk se sofinancirajo 70 %;

- programi z med vključno 60 točk in vključno 64 točk se sofinancirajo 60 %.

Če se bo vlagatelju dodelilo manj od 100 % zaprošenih sredstev, lahko Ministrstvo za zdravje (v nadaljnjem besedilu: ministrstvo) in vlagatelj dogovorita aktivnosti, ki bodo sofinancirane. Ministrstvo lahko glede na dodeljena sredstva in v okviru prijavljenega programa v pogodbi (vzorec pogodbe je del javnega razpisa), z vsakim izvajalcem posebej opredeli konkreten obseg programa in dinamiko izplačil (odstotek vrednosti, število obrokov, morebitna predplačila ter datum izplačil) v okviru vrednosti, ki so določene na letni ravni.

Sprejetje vloge, ne glede na prejšnji odstavek, ne pomeni zavezanosti k dodelitvi sredstev za vse aktivnosti v višini zneska, ki ga je zahteval vlagatelj. Zahtevani znesek sredstev se lahko spremeni na podlagi ugotovitev strokovne komisije o ustreznosti posamezne aktivnosti in finančnega načrta za izvajanje te aktivnosti, kot jo je opredelil vlagatelj.

Na podlagi ugotovitev strokovne komisije o ustreznosti posamezne aktivnosti, storitve ali stroška za doseganje ciljev programa, lahko ministrstvo zavrne financiranje te aktivnosti, storitve oziroma stroška, ki ne prispevajo k doseganju ciljev.

V primeru, da se vsa sredstva na posameznem področju ne porabijo, se lahko prerazporedijo na drugo področje ali pod-področje.

Prevzem obveznosti za dodeljena sredstva za leta 2026, 2027 in 2028 se uredi v pogodbi pod odložnim pogojem, in sicer bo prevzem obveznosti v tem delu mogoč, ko bodo izpolnjeni pogoji glede na veljavni zakon, ki ureja izvrševanje proračuna Republike Slovenije.

# PODROČJA JAVNEGA RAZPISA

### Področje A: Zdrava in uravnotežena prehrana in telesna dejavnost za zdravje

1. Specifični cilji**so***:*

* povečanje deleža dojenih otrok in povečanje deleža prebivalcev, ki se zdravo prehranjujejo;
* boljša razpoložljivosti živil z manj sladkorja, soli, nasičenih maščob ter več prehranskih vlaknin;
* povečanje deleža socialno-ekonomsko ogroženih posameznikov, ki se zdravo prehranjujejo in so telesno dejavni;
* večji delež strokovno usposobljenih zaposlenih v zdravstvu na področju spremljanja stanja prehranjenosti in funkcijske zmožnosti bolnikov in starejših odraslih ter prehranskega svetovanja in podporne obravnave na vseh ravneh zdravstvenega varstva;
* prispevati k manjšemu trženju zdravju nekoristnih živil s poudarkom na otrocih, mladostnikih;
* večji delež prebivalcev, ki je ozaveščen o problemu debelosti kot posledici nezdravega prehranjevanja, pasivnega in sedečega načina življenja in pomanjkanja spanja;
* več ustrezno prostorsko načrtovanih zelenih površin, ki spodbujajo telesno dejavnost prebivalstva.

2. Prednostno pričakovane aktivnosti **so:**

* ozaveščanja in motiviranja prebivalcev za zdravo in bolj trajnostno prehranjevanje ter redno telesno dejavnost v povezavi z zmanjševanjem sedentarnega vedenja in zadostnim spanjem;
* ozaveščanje starejših odraslih o pomenu zdrave prehrane, ustrezne telesne dejavnosti in zmanjševanja sedentarnega vedenja za ohranjanje zdravja;
* zagovorništvo mladih za zdrave prehranske izbire skladno z javnozdravstvenimi priporočili;
* ozaveščanje študentov o pomenu zdrave izbire pri ponudnikih subvencioniranih študentskih kosil;
* inovativni pristopi za ozaveščanje o zdravi prehrani in pridobivanje veščin zdrave priprave jedi za socialno-ekonomsko ogrožene s poudarkom na moških, vključno s spodbujanjem ustrezne telesne dejavnosti in zmanjševanja sedentarnega vedenja ter kakovostnega spanca;
* vzpostavitev dojenju prijaznih okolij na javnih mestih in v ustanovah;
* podpora materam pri vzpostavitvi in ohranjanju dojenja, predvsem manj izobraženim in socialno-ekonomsko prikrajšanim;
* omejevanje trženja živil z zdravju neugodno hranilno sestavo, vključno z energijskimi pijačami, predvsem otrokom in mladostnikom;
* med-vrstniško spodbujanje otrok k pripravi in uživanju zdravih tradicionalnih jedi v vzgojno-izobraževalnem okolju, v skladu s smernicami zdravega prehranjevanja, ob upoštevanju preverjenih in učinkovitih pristopov;
* izboljševanje sestave živilskih izdelkov (z zmanjšanjem vsebnosti sladkorja, sladil, nasičenih maščobnih kislin in soli ter povečevanjem vlaknin), njihova promocija ter ozaveščanje potrošnikov;
* kontinuirano posodabljanje (nadgradnja, vzdrževanje, urednikovanje) in promocija spletnega mesta – portala o prehrani za zagotavljanje dostopnih strokovnih in preverjenih informacij o zdravem načinu prehranjevanja različnih populacijskih skupin;
* promocija nacionalne sheme za označevanje živil z ugodno prehransko sestavo;
* prenos znanja klinične prehrane na zdravstvene delavce in sodelavce;
* strokovna podpora zdravstvenim zavodom na primarni, sekundarni in terciarni ravni zdravstvenega varstva za vključevanje prehranske obravnave v obravnavo pacientov;
* usposabljanje načrtovalcev prostora v regijah o pomenu prostorskega načrtovanja za zdravje, s poudarkom na pomenu načrtovanja zelenih površin, ki spodbujajo telesno dejavnost, površin za zdravo aktivno mobilnost in hodljivih okolij v mestih in naseljih, upoštevajoč regionalne relevantne kazalnike zdravja, kot so debelost, duševno zdravje, telesna dejavnost prebivalstva, telesni fitnes otrok in druge, na katere je mogoče vplivati s prostorskim načrtovanjem, ter  s poudarkom na nudenju strokovne podpore zainteresiranim regijam pri pripravi regionalnih prostorskih načrtov;
* nudenje strokovne podpore odločevalcem v lokalnih okoljih in šolam pri načrtovanju in organiziranju aktivnega prihoda (pešačenja, kolesarjenja) v šolo kot redne dolgoročne možnosti in za promocijo hoje in kolesarjenja v šolo in zagovorništvo načrtovanja hodljiviih okolij (še posebej v okolici šol) kot pomembnega dela urejanja prostora;
* širjenje mreže samoorganiziranih brezplačnih možnosti telesne dejavnosti v naravi, s poudarkom na vključevanju moških in socialno-šibkejših, medgeneracijskem sodelovanju in prostovoljstvu ter participaciji uporabnikov pri zasnovi in izvajanju programov zanje.

3. Prednostno pričakovane ciljne skupine so:

* prednostno pričakovane ciljne skupine so opredeljene v Resoluciji o nacionalnem programu o prehrani in telesni dejavnosti za zdravje 2015–2025 (Uradni list RS, št. [58/15](https://www.uradni-list.si/glasilo-uradni-list-rs/vsebina/2015-01-2441)) in izhajajo iz prednostno pričakovanih aktivnosti, navedenih v prejšnjem odstavku.

4. Strateške usmeritve **so:**

* Resolucija o nacionalnem programu o prehrani in telesni dejavnosti za zdravje 2015–2025 (Uradni list RS, št. 58/15), ki je dostopna na naslednji povezavi: <http://www.pisrs.si/Pis.web/pregledPredpisa?id=RESO101>,
* Akcijski načrt za izvajanje Resolucije o nacionalnem programu o prehrani in telesni dejavnosti za zdravje 2015–2025 do leta 2022, ki je dostopen na naslednji povezavi: <https://www.dobertekslovenija.si/wp-content/uploads/2021/12/Akcijski-nacrt-Dober-tek-Slovenija-2019-2022.pdf>,
* Zdravstveni statistični letopis 2022 (Nacionalni inštitut za javno zdravje, v nadaljnjem besedilu: NIJZ), dostopen na naslednji povezavi: <https://nijz.si/podatki/zdravstveni-statisticni-letopis-slovenije/>,
* Raziskave »Z zdravjem povezana vedenja v šolskem obdobju« (NIJZ), dostopne na naslednji povezavi: <https://nijz.si/projekti/z-zdravjem-povezana-vedenja-v-solskem-obdobju/>,
* Pregled zdravja v občini (NIJZ), dostopen na naslednji povezavi: <https://obcine.nijz.si/>.

## 5. Pogoji za vlagatelje

Vlagatelji morajo poleg pogojev za vlagatelje iz te točke izpolnjevati tudi pogoje, navedene v poglavju III. POGOJI ZA PRIDOBITEV SREDSTEV.

Vlagatelji, upravičeni do udeležbe na javnem razpisu pri področju A, so pravne osebe javnega ali zasebnega prava, ki delujejo kot društvo, zveza društev, javni ali zasebni zavod, skupnost javnih ali zasebnih zavodov, humanitarna organizacija ali ustanova in so ustanovljeni zlasti na podlagi Zakona o društvih (Uradni list RS, št. [64/11](http://www.uradni-list.si/1/objava.jsp?sop=2011-01-2969) – uradno prečiščeno besedilo in [21/18](http://www.uradni-list.si/1/objava.jsp?sop=2018-01-0887) – ZNOrg), Zakona o ustanovah (Uradni list RS, št. [70/05](http://www.uradni-list.si/1/objava.jsp?sop=2005-01-3116) – uradno prečiščeno besedilo in [91/05 – popr.](http://www.uradni-list.si/1/objava.jsp?sop=2005-21-0103)), Zakona o zavodih (Uradni list RS, št. 12/91, [8/96](http://www.uradni-list.si/1/objava.jsp?sop=1996-01-0379), [36/00](http://www.uradni-list.si/1/objava.jsp?sop=2000-01-1687) – ZPDZC in [127/06](http://www.uradni-list.si/1/objava.jsp?sop=2006-01-5348) – ZJZP), Zakona o humanitarnih organizacijah (Uradni list RS, št. [98/03](http://www.uradni-list.si/1/objava.jsp?sop=2003-01-4367) in [61/06](http://www.uradni-list.si/1/objava.jsp?sop=2006-01-2567) – ZDru-1) in Zakona o nevladnih organizacijah (Uradni list RS, št. [21/18](http://www.uradni-list.si/1/objava.jsp?sop=2018-01-0887)) oziroma jim je na njegovi podlagi podeljen status nevladne organizacije v javnem interesu.

Do udeležbe na področju A javnega razpisa se za upravičene vlagatelje štejejo tudi pravne osebe zasebnega prava, ki delujejo kot nepridobitno združenje pravnih in fizičnih oseb (gospodarske zbornice), in so ustanovljene na podlagi Zakona o gospodarskih zbornicah (Uradni list RS, št. 60/06, 110/09 in 77/11).

V kolikor se vlagatelj s partnerji prijavlja na področje A javnega razpisa, se za vlagateljevega upravičenega partnerja poleg pravnih oseb javnega ali zasebnega prava iz drugega odstavka te točke, šteje tudi vsaka pravna oseba zasebnega prava, ki deluje kot nepridobitno združenje pravnih in fizičnih oseb, ustanovljena na podlagi Zakona o gospodarskih zbornicah (Uradni list RS, št. 60/06, 110/09 in 77/11), s sedežem v Republiki Sloveniji, ki dejavno sodeluje pri izvajanju programa in učinkovito prispeva k njegovemu izvajanju in k njegovim ciljem na območju Republike Slovenije.

Izpolnjevanje pogojev za vlagatelje iz te točke pri prijavi na področje A javnega razpisa se bo preverjalo ob formalnem pregledu vloge, pred postopkom ocenjevanja. V primeru neizpolnjevanja navedenih pogojev vlagatelji oziroma njihove vloge ne bodo vključeni v postopek ocenjevanja, vloge pa bodo zavržene.

Zaprošeni znesek za posamezni program je lahko največ 140.000 eurov.

Področje B: Preprečevanje nalezljivih bolezni s cepljenjem, obvladovanje okužbe s HIV in drugih spolno prenosljivih okužb

**Področje B je razdeljeno na tri pod-področja, in sicer:**

* B1: Programi za povečanje deleža cepljenih v Republiki Sloveniji in izvajanje zdravstveno-vzgojne dejavnosti na področju cepljenja;
* B2: Programi za preprečevanje okužbe s HIV in drugih spolno prenosljivih okužb med skupinami z najvišjim tveganjem, preprečevanje diskriminacije in stigmatizacije v povezavi z okužbo s HIV;
* B3: Programi anonimnega testiranja na HIV in druge spolno prenosljive okužbe s svetovanjem v skupnosti za moške, ki imajo spolne odnose z moškimi.

## 1. Pod-področje B1: Programi za povečanje deleža cepljenih v Republiki Sloveniji in izvajanje zdravstveno-vzgojne dejavnosti na področju cepljenja

Namen izvajanja aktivnosti na tem pod-področju je podpora pri izvajanju ukrepov za povečanje deleža cepljenih v Republiki Sloveniji.

1.1 Specifični cilji**so:**

* povečanje deleža cepljenih v Republiki Sloveniji;
* povečanje deleža ozaveščene splošne javnosti o preprečevanju nalezljivih bolezni s cepljenjem v posameznih ciljnih skupinah;
* zagotoviti na znanstvenih dokazih temelječa izobraževanja strokovnih in drugih javnosti;
* zagotoviti prenos znanja o cepljenju med izvajalci ("train the trainers").

1.2 Prednostno pričakovane aktivnosti**so:**

* osveščanje splošne javnosti o pomenu varne in učinkovite zaščite proti posameznim boleznim s cepljenjem, s poudarkom na aktivnostih za posamezne ciljne skupine (mladostniki, mladi starši, zaposleni, starejši...);
* priprava in izvedba izobraževanj za strokovno javnost po enotni doktrini in standardih (zdravstveni delavci, študenti medicine in zdravstvenih ved);
* priprava in izvedba izobraževanj za laično javnost (vrtci, osnovne šole, srednje šole, fakultete);
* organizacija in izvedba drugih oblik predstavitev varnosti in učinkovitosti cepljenja (organizacija raznih delavnic, predstavitev na stojnicah, izdelava plakatov, letakov in drugega promocijskega materiala, oblikovanje in urejanje spletnih strani in družabnih omrežij, natečaji…);
* aktivno sodelovanje z mediji na področju cepljenja.

1.3 Prednostno pričakovane ciljne skupine **so:**

* mladostniki, mladi starši, zaposleni, starejši;
* strokovna javnost (zdravstveni delavci, študenti medicine in zdravstvenih ved);
* zaposleni v vrtcih, osnovnih šolah, srednjih šolah, na fakultetah.

## 2. Pod-področje B2: Programi za preprečevanje okužbe s HIV in drugih spolno prenosljivih okužb med skupinami z najvišjim tveganjem, preprečevanje diskriminacije in stigmatizacije v povezavi z okužbo s HIV

Namen izvajanja aktivnosti na tem pod-področju je promocija varnejše spolnosti za skupine z najvišjim tveganjem na nacionalni ravni, spodbujanje rednega testiranja in zdravljenja HIV, preprečevanje stigmatizacije in diskriminacije oseb, ki živijo s HIV ter opolnomočenje oseb, ki živijo s HIV.

2.1 Specifični cilji **so:**

* ohranjati nizko stopnjo okužb s HIV;
* hitro prepoznavanje in zdravljenje spolno prenosljivih okužb;
* povečanje deleža oseb, ki redno uporabljajo kondom;
* zmanjšanje tveganih vedenj, kot so kemseks in druge tvegane spolne prakse;
* preprečevanje diskriminacije in stigmatizacije v povezavi z okužbo s HIV;
* opolnomočenje oseb, ki živijo s HIV.

2.2 Prednostno pričakovane aktivnosti **so**:

− promocija varnejše spolnosti med najbolj ranljivimi skupinami na nacionalni ravni, s poudarkom na redni in dosledni rabi kondoma in lubrikanta, promocija testiranja in zdravljenja okužbe s HIV in drugih spolno prenosljivih okužb;

− zagotavljanje dostopnosti do kondomov in lubrikantnov za najranljivejše skupine;

− ciljano informiranje o zdravljenju kot preventivi, postekspozicijski in predekspozicijski  
profilaksi pri moških, ki imajo spolne odnose z moškimi z zelo visokim tveganjem za okužbo s HIV;  
− osveščanje in svetovanje o tveganjih pri uporabi drog pred spolnimi odnosi in posledicah, ki jih imajo psihoaktivne substance na vedenje, povezano s spolnostjo, s poudarkom na spodbujanju redne uporabe kondomov in lubrikantov, skrbi za duševno zdravje in napotovanju k strokovni pomoči pri odvisnosti od psihoaktivnih snovi ter odvračanju od uporabe;   
− aktivnosti za preprečevanje stigmatizacije in diskriminacije v povezavi z okužbo s HIV in drugimi spolno prenosljivimi okužbami;

− aktivnosti za opolnomočenje oseb, ki živijo s HIV;

− nudenje vrstniške podpore osebam, ki živijo s HIV;

− zagotavljanje rednih strokovnih usposabljanj za izvajalce programov;

− sodelovanje s strokovnimi organizacijami, ki se ukvarjajo s področjem preprečevanja in  
obvladovanja ter zdravljenja okužbe s HIV, hepatitisov in spolno prenosljivih okužb ter javnim zdravjem (področje spolnega in reproduktivnega zdravja);

− sodelovanje pri promocijskih aktivnostih ob Evropskem tednu testiranja in ob Svetovnem dnevu AIDSA;

− sodelovanje pri zagotavljanju podatkov za epidemiološko spremljanje na nacionalnem nivoju.

2.3 Prednostno pričakovane ciljne skupine **so:**

* moški, ki imajo spolne odnose z moškimi;
* ranljive skupine mladih (tj. starosti 18-29 let, s tveganim spolnim vedenjem, s spolno prenosljivimi okužbami ali znaki spolno prenosljivih okužb, osebe, ki pogosto menjavajo spolne partnerje);
* osebe s HIV in njihovi partnerji oziroma svojci.

## 3. Pod-področje B3: Programi anonimnega testiranja na HIV in druge spolno prenosljive okužbe s svetovanjem v skupnosti za moške, ki imajo spolne odnose z moškimi

Namen izvajanja aktivnosti na tem pod-področju je anonimno testiranje na HIV in druge spolno prenosljive okužbe s svetovanjem izven zdravstvenih institucij za moške, ki imajo spolne odnose z moškimi, zagotavljanje podpore pri dostopu do čimprejšnjega zdravljenja in spodbujanje varnejšega spolnega vedenja, rednega testiranja in takojšnjega zdravljenja HIV in spolno prenosljivih okužb.

3.1 Specifični cilji **so:**

* približati testiranje skupini, ki je najbolj izpostavljena okužbi s HIV in drugim spolno prenosljivim okužbam ter omogočiti čimprejšnje zdravljenje in psihosocilano podporo;
* vedenjske spremembe za varnejšo spolnost;
* preprečevanje diskriminacije in stigmatizacije v povezavi z okužbo s HIV;
* nudenje podpore in opolnomočenje oseb, ki živijo s HIV.

3.2 Prednostno pričakovane aktivnosti **so:**

* zagotavljanje rednega anonimnega testiranja s svetovanjem v skupnosti na okužbo s HIV, z virusoma hepatitisa B in C, na klamidijsko okužbo, brisa na gonorejo ter antibiograma za gonokok na več lokacijah po Sloveniji;
* promocija testiranja v skupnosti;
* zagotavljanje podpore pri dostopu do zdravljenja (»linkage to care«);
* svetovanje za varnejšo spolnost in preprečevanje tveganih vedenj, s poudarkom na pomenu redne uporabe kondoma in lubrikanta, vključno s svetovanjem za zmanjševanje škode zaradi uporabe psihoaktivnih snovi v povezavi s spolnostjo in usmerjanjem v različne programe podpore in pomoči;
* zagotavljanje dostopnosti do kondomov in lubrikantov;
* aktivnosti za preprečevanje stigmatizacije in diskriminacije v povezavi z okužbo s HIV;
* aktivnosti za opolnomočenje oseb, ki živijo s HIV;
* sodelovanje s strokovnimi organizacijami, ki se ukvarjajo s področjem preprečevanja in obvladovanja ter zdravljenja okužbe s HIV, hepatitisov in spolno prenosljivih okužb;
* sodelovanje pri promocijskih aktivnostih ob Evropskem tednu testiranja in ob  
  Svetovnem dnevu AIDSA;
* sodelovanje pri zagotavljanju podatkov za epidemiološko spremljanje na nacionalnem  
  nivoju.

3.3 Prednostno pričakovane ciljne skupine **so:**

* moški, ki imajo spolne odnose z moškimi.

4. Strateške usmeritve**so:**

* Nacionalna strategija preprečevanja in obvladovanja okužbe s HIV 2017-2025, dostopna na: <https://www.gov.si/assets/ministrstva/MZ/DOKUMENTI/Preventiva-in-skrb-za-zdravje/nalezljive-bolezni/Nacionalna-strategija-HIV-2017-2025.pdf>;
* Priporočilo Sveta z dne 7. decembra 2018 o okrepljenem sodelovanju v boju proti boleznim, ki jih je mogoče preprečiti s cepljenjem (UL. C. št. 466 z dne 28. 12. 2018, str. 1), dostopno na:

<https://eur-lex.europa.eu/legal-content/SL/ALL/?uri=CELEX:32018H1228(01)>;

* Sklepi o cepljenju kot enem najučinkovitejših orodij za preprečevanje bolezni in izboljšanje javnega zdravja (UL. C. št. 484 z dne 20. 12. 2022, str. 18), dostopni na: <https://eur-lex.europa.eu/legal-content/SL/TXT/PDF/?uri=CELEX:52022XG1220(02)>;
* nacionalna zakonodaja in drugi dokumenti s področja obvladovanja nalezljivih bolezni, dostopni na: <https://www.gov.si/teme/cepljenje/>;
* ECDC public health guidance: HIV and STI prevention among men who have sex with men, dostopno na:

<https://www.ecdc.europa.eu/sites/default/files/media/en/publications/Publications/hiv-sti-prevention-among-men-who-have-sex-with-men-guidance.pdf>;

* ECDC Public Health guidance: Communication strategies for the prevention of HIV, STI and hepatitis among MSM in Europe, dostopno na: <https://www.ecdc.europa.eu/sites/default/files/media/en/publications/Publications/Communication-strategy-prevention-HIV-STI-hepatitis-MSM.pdf>.

## 5. Pogoji za vlagatelje

Vlagatelji morajo poleg pogojev za vlagatelje iz te točke izpolnjevati tudi pogoje, navedene v poglavju III. POGOJI ZA PRIDOBITEV SREDSTEV.

Vlagatelji, upravičeni do udeležbe na javnem razpisu pri področju B, so pravne osebe zasebnega prava, ki delujejo kot društvo ali zveza društev in so ustanovljeni na podlagi Zakona o društvih (Uradni list RS, št. [64/11](http://www.uradni-list.si/1/objava.jsp?sop=2011-01-2969) – uradno prečiščeno besedilo in [21/18](http://www.uradni-list.si/1/objava.jsp?sop=2018-01-0887) – ZNOrg).

Vlagatelj se lahko v okviru področja B javnega razpisa prijavi le na eno pod-področje.

Izpolnjevanje pogojev za vlagatelje iz te točke pri prijavi na področja B javnega razpisa se bo preverjalo ob formalnem pregledu vloge, pred postopkom ocenjevanja. V primeru neizpolnjevanja navedenih pogojev vlagatelji oziroma njihove vloge ne bodo vključeni v postopek ocenjevanja, vloge pa bodo zavržene.

V okviru področja B je lahko zaprošeni znesek za pod-področje B1 največ 180.000 eurov, za pod-področje B2 največ 175.000 eurov in za pod-področje B3 največ 900.000 eurov.

Področje C: Preprečevanje in omejevanje rabe dovoljenih in prepovedanih drog ter nekemičnih zasvojenosti in s tem povezane škode

**Področje C je razdeljeno na štiri pod-področja, in sicer:**

* C1: Programi omejevanja pitja alkohola ter zmanjševanja posledic tvegane in škodljive rabe alkohola;
* C2: Programi zmanjševanja rabe tobaka, tobačnih izdelkov in povezanih izdelkov;
* C3: Programi zmanjševanja povpraševanja po prepovedanih drogah in drugih psihoaktivnih snoveh in z njimi povezane škode;
* C4: Programi preprečevanja nekemičnih zasvojenosti.

## 1. Pod-področje C1: Programi omejevanja pitja alkohola ter zmanjševanja posledic tvegane in škodljive rabe alkohola

Sofinancirani bodo programi, ki povezujejo različne pomembne akterje na področju alkoholne politike in prispevajo k zmanjšanju tveganega in škodljivega pitja alkohola ter z njim povezanega zdravstvenega, socialnega in ekonomskega bremena med prebivalci Republike Slovenije.

**1.1 Specifični cilji so:**

* dvig ozaveščenosti splošne in strokovne jasnosti o škodljivosti in tveganjih, povezanih s pitjem alkohola;
* večje število uporabnikov programov pomoči;
* manjši delež populacije, ki pije, še posebej tistih, ki pijejo škodljivo in tvegano, s posebnim poudarkom na mladih, med nosečnicami in doječimi materami, med udeleženci v prometu in na delovnem mestu;
* manjši delež populacije, ki škodljivo pije alkoholne pijače v pivskih okoljih;
* povezanost različnih akterjev na lokalni, nacionalni in oziroma ali mednarodni ravni pri načrtovanju, zagovorništvu in izmenjavi dobrih praks na področju alkoholne politike;
* prispevati k zmanjševanju kršitev področne zakonodaje.
  1. Prednostno pričakovane aktivnosti **so:**
* informiranje, osveščanje in izobraževanje javnosti in oziroma ali posameznih skupin prebivalstva (kot so otroci in mladostniki – vključno s tistimi, vključenimi v manj zahtevne izobraževalne programe in osipniki, nosečnice in doječe matere, socialno šibkejši, ruralna populacija) o tveganjih in škodljivih vplivih pitja alkohola, vključno s posledicami, ki jih ima pitje alkohola na socialno okolje ter družbo kot celoto;
* preprečevanje in zmanjševanje tveganega in škodljivega pitja alkohola med mladoletnimi osebami in mladimi, med ženskami, posebej nosečnicami in doječimi materami, med udeleženci v prometu in na delovnem mestu;
* podpora osebam, ki imajo težave s tveganim in škodljivim pitjem alkohola, ter njihovim družinskim članom;
* komunikacijske kampanje in druge medijske aktivnosti o problematiki pitja alkohola, prilagojene različnim ciljnim skupinam prebivalstva, s preventivnimi vsebinami, ki temeljijo na strokovnih priporočilih in vključujejo tudi uporabo sodobnih orodij komuniciranja (družbena omrežja, digitalni mediji);
* krepitev starševskih veščin, otrokovih socialnih in osebnih veščin in oziroma ali aktivnosti za upravljanje vedenja v šolskem okolju;
* povezovanje in mreženje različnih akterjev na lokalni, nacionalni ali mednarodni ravni pri načrtovanju, izvajanju, zagovorništvu in izmenjavi dobrih praks na področju alkoholne politike;
* preprečevanje vožnje pod vplivom alkohola, prepovedanih drog in drugih psihoaktivnih snovi z namenom zmanjševanja s tem povezanih smrti, telesnih poškodb in materialne škode v cestnem prometu;
* programi za spodbujanje aktivnega preživljanja prostega časa brez alkohola (spodbujanje zabave brez alkohola, udeležbe na javnih in športnih prireditvah brez alkohola itd.);
* sooblikovanje javnih politik na področju alkohola na nacionalni, regionalni in lokalni ravni, vključno z mobilizacijo lokalnih skupnosti v podporo sprejemanju ukrepov na področju alkoholne politike;
* spremljanje izvajanja področne zakonodaje v lokalnih okoljih in na spletu s prijavljanjem kršitev in informiranje o možnostih prijavljanja kršitev s strani civilne družbe, kot na primer prepoved ponudbe in prodaje alkohola mladoletnim osebam;
* spremljanje pristopov in delovanja alkoholne industrije.

1.3 Prednostno pričakovane ciljne skupine **so:**

* ranljive skupine prebivalcev, kot so otroci, mladostniki, družine, ženske, vključno z nosečnicami in doječimi materami, starejši in socialno ogrožene skupine prebivalcev;
* udeleženci v prometu in posamezniki v delovnem okolju, ki imajo težave s tveganim in škodljivim pitjem alkohola;
* posamezniki in njihovi družinski člani, ki imajo težave s tveganim in škodljivim pitjem alkohola ali odvisnostjo;
* učitelji in svetovalni delavci v šolah, svetovalni delavci v centrih za socialno delo, zdravstveni delavci.

1.4 Strateške usmeritve **so:**

* Program omejevanja porabe alkohola in zmanjševanja škodljivih posledic rabe alkohola 2025–2026 (Sklep Vlade Republike Slovenije št. 17000-4/2024/5 z dne 28. 11. 2024), dostopen na: <https://www.gov.si/assets/ministrstva/MZ/DOKUMENTI/DJZ-Preventiva-in-skrb-za-zdravje/alkohol/PROGRAM-alkohol-2025-2026.pdf>;
* zakonodaja na področju alkohola v Sloveniji, strateške usmeritve na ravni Evropske Unije (v nadaljnjem besedilu: EU) in Svetovne zdravstvene organizacije (v nadaljnjem besedilu: SZO), kar je dostopno na: <https://www.gov.si/teme/alkohol/>.

## 2. Pod-področje C2: Programi zmanjševanja rabe tobaka, tobačnih izdelkov in povezanih izdelkov

Sofinancirani bodo programi za preprečevanje uporabe in zmanjševanje posledic uporabe tobaka, tobačnih izdelkov in povezanih izdelkov, ki povezujejo različne pomembne akterje na področju tobačne politike.

2.1 Specifični cilji **so:**

* prispevati k manjšemu deležu mladih in drugih ranljivih skupin, ki kadijo ali uporabljajo druge tobačne in povezane izdelke;
* prispevati k večjemu deležu posameznikov, ki so prenehali kaditi oziroma uporabljati druge tobačne izdelke in povezane izdelke;
* mreženje in povezovanje različnih akterjev na lokalni, nacionalni ali mednarodni ravni pri načrtovanju, izvajanju, zagovorništvu in izmenjavi dobrih praks na področju tobačne politike;
* prispevati k manjšemu deležu kršitev področne zakonodaje glede na opravljene nadzore.

2.2 Prednostno pričakovane aktivnosti **so:**

* učinkovito izobraževanje in ozaveščanje javnosti in oziroma ali posameznih skupin prebivalstva (otroci in mladostniki – vključno s tistimi, vključenimi v manj zahtevne izobraževalne programe in osipniki, nosečnice, socialno šibkejši, ruralna populacija) o tveganjih in škodljivih vplivih uporabe tobaka, tobačnih izdelkov in povezanih izdelkov na zdravje in okolje (vključno s pasivno izpostavljenostjo tobačnemu dimu in drugim aerosolom);
* komunikacijske in druge medijske aktivnosti o problematiki tobačnih in povezanih izdelkov, prilagojene različnim ciljnim skupinam prebivalstva (npr. otroci in mladostniki, nosečnice, mladi starši) s preventivnimi vsebinami, ki temeljijo na strokovnih priporočilih in vključujejo tudi uporabo sodobnih orodij komuniciranja (družbena omrežja, digitalni mediji);
* promocija in izvajanje učinkovitih brezplačnih aktivnosti za opuščanje in motiviranje za opuščanje kajenja in uporabe tobačnih izdelkov in povezanih izdelkov med populacijo in posameznimi ciljnimi skupinami (mladi, ženske, socialno šibkejši, ruralna populacija, hospitalizirani kadilci, delovne organizacije), vključno s promocijo svetovanja na telefonski številki 080 2777 in programov opuščanja kajenja v zdravstvenih domovih (v centrih za krepitev zdravja in zdravstveno vzgojnih centrih), organizacijo pomoči preko spletnih forumov in spletnih aplikacij, promocijo opuščanja kajenja v okviru skupnostnih pristopov v lokalnih skupnostih;
* krepitev starševskih veščin, otrokovih socialnih in osebnih veščin in oziroma ali aktivnosti za upravljanje vedenja v šolskem okolju;
* povezovanje in mreženje različnih akterjev na lokalni, nacionalni ali mednarodni ravni pri načrtovanju, izvajanju, zagovorništvu in izmenjavi dobrih praks na področju tobačne politike;
* spremljanje izvajanja področne zakonodaje v lokalnih okoljih in na spletu s prijavljanjem kršitev in informiranje o možnosti prijavljanja kršitev s strani civilne družbe (npr. prepoved prodaje tobačnih in povezanih izdelkov mladoletnim, prepoved prodaje preko spleta oziroma na daljavo, popolna prepoved oglaševanja, sponzoriranja in doniranja, ipd.);
* raziskava o izpostavljenosti mladih digitalnemu marketingu, tj. oglaševanju in promociji tobačnih in povezanih izdelkov v digitalnih medijih in na družbenih omrežjih (npr. z uporabo digitalnih orodij SZO);
* spremljanje pristopov in delovanja tobačne industrije, pojavljanja morebitnih novih izdelkov s pripravo poročil ugotovitev in primerov s terena;
* pregled stanja in izvajanje aktivnosti za ozaveščanje in zmanjševanje onesnaženosti z odpadki tobačnih in povezanih izdelkov;
* spremljanje izvajanja Okvirne konvencije SZO za nadzor nad tobakom, predvsem z vidika zaščite politik nadzora nad tobačnimi in povezanimi izdelki pred komercialnimi in drugimi vplivi industrije tobačnih in povezanih izdelkov.

2.3 Prednostno pričakovane ciljne skupine **so:**

* ranljive skupine prebivalcev, kot so otroci, mladostniki in mladi odrasli, kadilci, ruralna populacija, socialno ogrožene skupine prebivalcev,
* ženske, nosečnice in hospitalizirani kadilci,
* učitelji in svetovalni delavci v šolah,
* svetovalni delavci v centrih za socialno delo,
* zdravstveni delavci in zdravstveni sodelavci.

2.4 Strateške usmeritve **so:**

* zakonodaja na področju tobaka v Sloveniji, Strategija za zmanjševanje posledic rabe tobaka Za Slovenijo brez tobaka 2022-2030, strateške usmeritve na ravni EU in SZO, kar je dostopno na naslednji povezavi: <https://www.gov.si/teme/kajenje-in-tobak/>.

## 3. Pod-področje C3: Programi zmanjševanja povpraševanja po prepovedanih drogah in drugih psihoaktivnih snoveh in z njimi povezane škode

Sofinancirani bodo programi, katerih namen je preprečevanje uporabe prepovedanih drog in drugih psihoaktivnih snovi, zmanjševanje rabe in s tem povezane škode zaradi uporabe prepovedanih drog in drugih psihoaktivnih snovi.

3.1 Specifični cilji **so:**

* zmanjšanje deleža uporabnikov prepovedanih drog in drugih psihoaktivnih snovi;
* zmanjšanje deleža mladostnikov, ki so že uporabili prepovedane droge ali druge psihoaktivne snovi;
* dvig deleža uporabnikov prepovedanih drog in drugih psihoaktivnih snovi, ki so vključeni v zdravstvene in socialno rehabilitacijske programe;
* povečati število varnih okolij za druženje mladih v nočnem času.

3.2 Prednostno pričakovane aktivnosti **so:**

* razvoj in implementacija z dokazi podprtih preventivnih aktivnosti za otroke, mladostnike in njihove družine za preprečevanje uporabe prepovedanih drog in drugih psihoaktivnih snovi;
* izvajanje zgodnjih intervencij za mladostnike in njihove družine pri rekreativni uporabi prepovedanih drog in drugih psihoaktivnih snovi;
* izvajanje preverjeno učinkovitih intervencij v programih pomoči uporabnikom prepovedanih drog in drugih psihoaktivnih snovi za vzpostavitev abstinence oziroma zmanjšanje uporabe;
* izvajanje aktivnosti vzdrževanja abstinence, socialne reaktivacije in reintegracije v družbo pri bivših uporabnikih prepovedanih drog in drugih psihoaktivnih snovi;
* izvajanje aktivnosti, ki prispevajo k varni zabavi mladih;
* izvajanje aktivnosti zmanjševanja škode pri uporabnikih prepovedanih drog in drugih psihoaktivnih snovi, ki abstinence ne morejo vzpostaviti ali je vzdrževati;
* mreženje in povezovanje različnih akterjev na lokalni, nacionalni ali mednarodni ravni pri načrtovanju, izvajanju, zagovorništvu in izmenjavi dobrih praks na področju preprečevanja uporabe prepovedanih drog.

3.3 Prednostno pričakovane ciljne skupine **so:**

* ranljive skupine prebivalcev, kot so otroci, mladostniki, družine, ženske, starejši, socialno ogrožene skupine prebivalcev;
* posamezniki in družine, ki prepovedane droge uporabljajo;
* uporabniki in bivši uporabniki prepovedanih drog in drugih psihoaktivnih snovi;
* učitelji in svetovalni delavci v šolah, svetovalni delavci v centrih za socialno delo, zdravstveni delavci.

3.4 Strateške usmeritve **so:**

* [Resolucija o nacionalnem programu na področju prepovedanih drog 2023-20](http://www.mz.gov.si/fileadmin/mz.gov.si/pageuploads/komisija_za_droge_2012/NP_2014.pdf)30 (Uradni list RS, št. 75/23), ki je dostopna na naslednji povezavi: <https://pisrs.si/pregledPredpisa?id=RESO145>;
* Akcijski načrt na področju prepovedanih drog za obdobje 2024-2025, ki je dostopen na naslednji povezavi: <https://www.gov.si/assets/ministrstva/MZ/DOKUMENTI/DJZ-Preventiva-in-skrb-za-zdravje/droge/Droge-2024/AN-droge-2024.pdf>.

## 4. Pod-področje C4: Programi preprečevanja nekemičnih zasvojenosti

Sofinancirani bodo programi, katerih namen je ozaveščanje splošne in strokovne javnosti na področju nekemičnih zasvojenosti, s poudarkom na digitalnih zasvojenosti ter igranju video iger in iger na srečo ter športnih stav, preventivni programi na področju preprečevanja nekemičnih zasvojenosti ter programi, ki izvajajo z dokazi podprte intervencije in obravnave na področju nekemičnih zasvojenosti.

4.1 Specifični cilji **so:**

* povečati delež ozaveščene splošne in strokovne javnosti o nekemičnih zasvojenostih (digitalne zasvojenosti, igranje iger na srečo, igranje videoiger, pornografija, športne stave...);
* povečati delež populacije, ki se doseže z dokazi podprtimi preventivnimi intervencijami na področju nekemičnih odvisnosti;
* izboljšati in razširiti sistem učinkovite prepoznavo oseb s težavami na področju nekemičnih zasvojenosti ter njihovo usmerjanje v programe pomoči na tem področju;
* povečati delež populacije s težavami na področju nekemičnih zasvojenosti, v učinkovitih programih obravnave;
* povečati število in dostopnost različnih programov preprečevanja ter obravnave različnih vrst nekemičnih odvisnosti, ki so z dokazi podprti in temeljijo na evalvacijskih študijah, za različne ciljne skupine (s poudarkom na otrocih, mladostnikih in starših) ter z večanjem geografske dostopnosti;
* izboljšati strokovne kompetence in podpora strokovnih delavcev v zdravstvu, vzgoji in izobraževanju ter socialnem varstvu;
* mreženje in povezovanje različnih akterjev na lokalni, nacionalni ali mednarodni ravni pri načrtovanju, izvajanju, zagovorništvu in izmenjavi dobrih praks pri preprečevanju nekemičnih zasvojenosti.

4.2 Prednostno pričakovane aktivnosti **so:**

* ozaveščanje splošne in strokovne javnosti o nekemičnih zasvojenostih, prekomerni rabi digitalnih naprav, igranju video iger in iger na srečo, vključno s športnimi stavami, pornografijo in drugih vedenjih ter tveganjih, povezanih z nekemičnimi zasvojenostmi;
* aktivnosti, namenjene dvigu digitalne in medijske pismenosti v povezavi z nekemičnimi zasvojenostmi;
* izvajanje preventivnih programov in programov obravnave z namenom preprečevanja nastanka ali zmanjšanja težav na področju nekemičnih zasvojenosti, s poudarkom na otrocih, mladostnikih, mladih ter starših, predvsem z vidika digitalnih zasvojenosti, igranjem videoiger, iger na srečo, vključno s športnimi stavami ter pornografijo;
* zgodnje prepoznavanje oseb s težavami na področju nekemičnih zasvojenosti v različnih okoljih (zdravstvo, šolstvo, socialno varstvo idr.) in uporaba presejalnih pripomočkov za odkrivanje nekemičnih odvisnosti, s poudarkom na otrocih in mladih ter splošni uporabi digitalnih naprav in spleta, spletnem igranju video iger in iger na srečo, vključno s športnimi stavami;
* razvoj smernic obravnave za različne podvrste nekemičnih zasvojenosti ter izvajanje učinkovitih intervencij pri osebah s težavami na področju nekemičnih zasvojenosti, s poudarkom na otrocih, mladostnikih, mladih in starših;
* nudenje strokovne podpore in usposabljanj za strokovne delavce v zdravstvu, vzgoji in izobraževanju ter socialnem varstvu;
* povezovanje in mreženje različnih akterjev na lokalni, nacionalni ali mednarodni ravni pri načrtovanju, izvajanju, zagovorništvu in izmenjavi dobrih praks na področju nekemičnih zasvojenosti;
* izvajanje strokovnih in medijskih aktivnosti s področja nekemičnih odvisnosti z namenom osveščanja in informiranja ter izmenjave dobrih praks;
* druge aktivnosti, namenjene preprečevanju ter obravnavi oseb s težavami na področju nekemičnih zasvojenosti.

4.3 Prednostno pričakovane ciljne skupine **so:**

* splošna in strokovna javnost;
* osebe s težavami na področju nekemičnih zasvojenosti, s poudarkom na digitalnih zasvojenostih, igranju video iger, iger na srečo, vključno s športnimi stavami ter pornografijo;
* ranljive skupine prebivalcev, kot so otroci, mladostniki in mladi, starši in družine;
* socialno ogrožene skupine prebivalcev ter osebe s težavami z drugimi škodljivimi vedenji (kajenje, pitje alkohola, prepovedane droge…), s težavami v duševnem zdravju ali drugimi odvisnostmi;
* zdravstveni delavci, svetovalni in drugi strokovni delavci v šolah, strokovni delavci na področju socialnega varstva in nevladnih organizacij.

4.4 Strateške usmeritve **so:**

* Resolucija o nacionalnem programu duševnega zdravja 2018-2028 (Uradni list RS, št. 24/18), ki je dostopna na naslednji povezavi:

<http://www.pisrs.si/Pis.web/pregledPredpisa?id=RESO120> in pripadajoči akcijski načrti;

* drugi strateški dokumenti: tj. dokument Sveta Evrope: Policy paper on strategies and regulatory options aimed at reducing risks and harms related to online gaming and online gambling, dostopen na naslednji povezavi: <https://rm.coe.int/policy-paper-on-strategie-and-regulatory-options-online-gaming-and-gam/1680b1e6b3>.

## 5. Pogoji za vlagatelje

Vlagatelji morajo poleg pogojev za vlagatelje iz te točke izpolnjevati tudi pogoje, navedene v poglavju III. POGOJI ZA PRIDOBITEV SREDSTEV.

Vlagatelji, upravičeni do udeležbe na javnem razpisu pri področju C, so pravne osebe zasebnega prava, ki:

* delujejo kot društvo, zveza društev, zavod, skupnost zavodov, humanitarna organizacija ali ustanova in so ustanovljene zlasti na podlagi Zakona o društvih (Uradni list RS, št. 64/11 – uradno prečiščeno besedilo in 21/18 – ZNOrg), Zakona o ustanovah (Uradni list RS, št. 70/05 – uradno prečiščeno besedilo in 91/05 – popr.), Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), Zakona o humanitarnih organizacijah (Uradni list RS, št. 98/03 in 61/06 – ZDru-1) in Zakona o nevladnih organizacijah (Uradni list RS, št. [21/18](http://www.uradni-list.si/1/objava.jsp?sop=2018-01-0887)) oziroma jim je na njegovi podlagi podeljen status nevladne organizacije v javnem interesu;

Izpolnjevanje pogojev pravnih oseb zasebnega prava glede njihove pravnoorganizacijske oblike oziroma statusa iz prejšnje alineje se bo preverjalo ob formalnem pregledu vloge, pred postopkom ocenjevanja. V primeru neizpolnjevanja navedenih pogojev vlagatelji oziroma njihove vloge ne bodo vključeni v postopek ocenjevanja, vloge pa bodo zavržene.

* so neodvisne od komercialnih in drugih interesov tobačne in alkoholne industrije ter druge industrije na področju drog ali industrije videoiger ali igralništva;
* za programe, ki vključujejo aktivnosti t.i. »varne sobe za uporabo prepovedanih drog« oziroma druge oblike prostora za uporabo prepovedanih drog, priložijo pismo o nameri glede varne sobe (druge oblike prostora za uporabo prepovedanih drog), dogovorjeno z lokalno skupnostjo in zdravstvenim zavodom.

Izpolnjevanje pogojev iz prejšnjih dveh alinej se bo preverjalo pri vsebinskem ocenjevanju vloge. Zato mora biti izpolnjena in vlogi (prijavi) priložena izjava vlagatelja in partnerjev o neodvisnosti od komercialnih in drugih interesov tobačne in alkoholne industrije ter druge industrije na področju drog oziroma industrije videoiger ali igralništva, ki je Priloga 3 Prijavnice JR 2025/28 oziroma mora biti priloženo pismo o nameri glede t.i. »varne sobe za uporabo prepovedanih drog« (druge oblike prostora za uporabo prepovedanih drog), dogovorjeno z lokalno skupnostjo in zdravstvenim zavodom za programe, ki vključujejo aktivnosti t.i. »varne sobe za uporabo prepovedanih drog« (druge oblike prostora za uporabo prepovedanih drog).

V primeru, da izpolnjena izjava, ki je priloga 3 Prijavnice JR 2025/28, oziroma pismo o nameri glede t.i. »varne sobe za uporabo prepovedanih drog« (druge oblike prostora za uporabo prepovedanih drog) vlogi ne bo(sta) priložena, se bo postopek nadaljnjega ocenjevanja zaključil, vloga pa bo zavrnjena.

Vlagatelj se lahko z enim programom prijavi na eno ali več pod-področij področja C javnega razpisa.

**Vlagatelj lahko, glede na pogoje, navedene v spodnji tabeli, prijavi »majhen« ali »velik« program.**

|  |  |  |
| --- | --- | --- |
| **RAZPOLOŽLJIVA SREDSTVA** | DO 130.000 EUROV | DO 330.000 EUROV |
| **VELIKOST PROGRAMA** | MAJHEN PROGRAM | VELIK PROGRAM |
| **POGOJI ZA PRIJAVO** | 1. Vlagatelj je bil ustanovljen pred 1. 1. 2023. 2. Vlagatelj je imel v letu 2023 vsaj 20.000 eurov prihodkov.[[2]](#footnote-3) | 1. Vlagatelj je bil ustanovljen pred 1. 1. 2020. 2. Vlagatelj je imel v letih 2020, 2021 in 2022 skupaj vsaj 150.000 eurov prihodkov[[3]](#footnote-4).   Vlagatelj ima od leta 2020 zaposleno vsaj eno (1) osebo (povprečno število zaposlenih na podlagi delovnih ur v obračunskem obdobju), kar je razvidno iz letnega poročila, oddanega na AJPES, za leto 2020.   1. Vlagatelj mora imeti najmanj tri partnerske organizacije (ki izpolnjujejo pogoj glede upravičenih partnerjev iz 16. točke poglavja III. Pogoji za pridobitev sredstev[[4]](#footnote-5)), ki dejavno prispevajo k doseganju programskih aktivnosti in ciljev. 2. Vlagatelj ali vsaj eden od partnerjev je strokovna inštitucija, ki ima reference s področja, na katerega se vlagatelj prijavlja (konzorcijska pogodba, sklenjena s partnerjem(i), se predloži pred podpisom pogodbe za sofinanciranje). 3. Vlagatelj, katerega program med drugimi vključuje aktivnosti ti. »varne sobe za uporabo prepovedanih drog« oziroma druge oblike prostora za uporabo prepovedanih drog, pred podpisom pogodbe za sofinanciranje programa predloži podpisano konzorcijsko pogodbo glede »varne sobe« oziroma druge oblike prostora za uporabo prepovedanih drog, sklenjeno med vlagateljem, zdravstvenim domom in lokalno skupnostjo (občino). |

### Področje D: Krepitev zdravstvene pismenosti, ozaveščanje in opolnomočenje za boljše obvladovanje kroničnih nenalezljivih bolezni

Sofinancirani bodo programi na nacionalni ravni, ki prispevajo k boljšemu obvladovanju kroničnih nenalezljivih bolezni, uvajajo nove načine opolnomočenja bolnikov za uspešnejšo obravnavo posamezne kronične nenalezljive bolezni, pripomorejo k bolj učinkovitemu samonadzoru nad odločitvami in aktivnostmi, ki vplivajo na boljšo obravnavo posamezne kronične bolezni ter na zdravje in blagostanje uporabnikov programa.

1. Specifična cilja **sta:**

* podpora programom, ki uresničujejo cilje nacionalnih strateških dokumentov, smernic in priporočil na področju kroničnih nenalezljivih bolezni in stanj, s poudarkom na ranljivih skupinah;
* relevantnost na nacionalni ravni.

2. Prednostno pričakovane aktivnosti **so:**

* uvedba inovativnih oblik opolnomočenja bolnikov s kroničnimi nenalezljivimi boleznimi ter ozaveščanje prebivalstva o preprečevanju, zgodnjem odkrivanju in obvladovanju kroničnih nenalezljivih bolezni, vključno z rakom;
* spodbujanje dviga zdravstvene pismenosti, vključno s podporo pri navigaciji po zdravstvenem sistemu, podporo pri iskanju relevantnih zdravstvenih informacij in njihovem razumevanju;
* ozaveščanje o dejavnikih tveganja, preprečevanju in zgodnjemu odkrivanju bolezni, celostni rehabilitaciji in paliativni oskrbi za različne kronične nenalezljive bolezni in stanja;
* povečanje prepoznavnosti in dostopa do digitalnih zdravstvenih orodij, ki omogočajo boljše upravljanje bolezni, spremljanje simptomov in komunikacijo z zdravstvenimi delavci;
* krepitev sodelovanja med nevladnimi organizacijami, zdravstvenimi institucijami in drugimi deležniki za celostno podporo bolnikom;
* razvoj in distribucija interaktivnih izobraževalnih gradiv (spletni seminarji, brošure, videoposnetki) za bolnike in njihove svojce;
* spodbujanje medsebojne podpore med bolniki s kroničnimi nenalezljivimi boleznimi preko organiziranih skupin za samopomoč in izmenjavo izkušenj;
* spodbujanje večje vključenosti oseb s sladkorno boleznijo v programe edukacije v osnovni zdravstveni dejavnosti, organizacija izobraževalnih delavnic o prepoznavanju zgodnjih simptomov in preventivi, ozaveščanje o zdravi prehrani in telesni dejavnosti za preprečevanje in obvladovanje bolezni, usposabljanje bolnikov za boljše obvladovanje bolezni spodbujanje udeležbe na rednih preventivnih pregledih;
* aktivnosti za večjo prepoznavnost in uresničevanje Evropskega kodeksa proti raku, vključno s spodbujanjem udeležbe v presejalnih programih za raka, predvsem za skupine, ki so slabše odzivne, in s spodbujanjem dviga precepljenosti proti HPV, ozaveščanje o pomenu presejalnih programov (DORA, ZORA, SVIT), psihosocialna podpora bolnikom in njihovim svojcem, sodelovanje pri izobraževanju bolnikov z rakom, njihovih svojcev in splošne javnosti z namenom opolnomočenja in popularizacije znanosti in stroke;
* aktivnosti, ki pripomorejo k čim bolj učinkovitem povratku v aktivno življenje po končanem zdravljenju.

Aktivnosti, ki se financirajo iz javnega razpisa, ne vključujejo kritja stroškov hitrih testiranj (npr. slina, holesterol, kri, sladkor v krvi itd).

3. Prednostno pričakovane ciljne skupine **so:**

* bolniki s kroničnimi nenalezljivimi boleznimi, njihovi svojci in širša javnost, s poudarkom na ranljivih skupinah.

4. Strateške usmeritve **so:**

* Državni program obvladovanja sladkorne bolezni 2020-2030, Strategija razvoja, dostopen na naslednji povezavi: <https://www.obvladajmosladkorno.si/wp-content/uploads/2022/07/DPOSB-2020-2030-Strategija-razvoja-KOS.pdf>;
* Akcijski načrt za obvladovanje sladkorne bolezni 2024-2025, dostopen na naslednji povezavi: <https://www.obvladajmosladkorno.si/nacionalni-program/akcijski-nacrti/>;
* Državni program obvladovanja raka (DPOR) 2022-2026, dostopen na naslednji povezavi: <https://www.dpor.si/wp-content/uploads/2021/12/Drzavni-program-obvladovanja-raka-2022-2026.pdf>;
* Evropski kodeks proti raku, dostopen na naslednji povezavi: <https://cancer-code-europe.iarc.fr/index.php/sl/>.

## 5. Pogoji za vlagatelje

Vlagatelji morajo poleg pogojev za vlagatelje iz te točke izpolnjevati tudi pogoje, navedene v poglavju III. POGOJI ZA PRIDOBITEV SREDSTEV.

Vlagatelji, upravičeni do udeležbe na javnem razpisu pri področju D, so pravne osebe zasebnega prava, ki delujejo kot društvo, zveza društev, zavod, skupnost zavodov, humanitarna organizacija ali ustanova in so ustanovljene zlasti na podlagi Zakona o društvih (Uradni list RS, št. 64/11 – uradno prečiščeno besedilo in 21/18 – ZNOrg), Zakona o ustanovah (Uradni list RS, št. 70/05 – uradno prečiščeno besedilo in 91/05 – popr.), Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), Zakona o humanitarnih organizacijah (Uradni list RS, št. 98/03 in 61/06 – ZDru-1) in Zakona o nevladnih organizacijah (Uradni list RS, št. [21/18](http://www.uradni-list.si/1/objava.jsp?sop=2018-01-0887)) oziroma jim je na njegovi podlagi podeljen status nevladne organizacije v javnem interesu.

Izpolnjevanje pogojev pravnih oseb zasebnega prava glede njihove pravnoorganizacijske oblike oziroma statusa iz prejšnje alineje se bo preverjalo ob formalnem pregledu vloge, pred postopkom ocenjevanja. V primeru neizpolnjevanja navedenih pogojev vlagatelji oziroma njihove vloge ne bodo vključeni v postopek ocenjevanja, vloge pa bodo zavržene.

Zaprošeni znesek za posamezni program je lahko največ 120.000 eurov.

### Področje E: Zdrav življenjski slog mladih

**Področje E je razdeljeno na dve pod-področji, in sicer:**

* E1: Programi zdravega življenjskega sloga mladih;
* E2: Programi ozaveščanja mladih o okolju in zdravju.

## 1. Pod-področje E1: Programi zdravega življenjskega sloga mladih

Sofinancirani bodo celoviti programi z aktivnostmi za otroke, mladostnike in mlade[[5]](#footnote-6) na področju zdravja, ki omogočajo ohranjanje in krepitev lastnega zdravja mladih in hkrati naslavljajo več prednostnih področij javnega razpisa, kot so zdrava in uravnotežena prehrana ter telesna dejavnost mladih, krepitev varovalnih dejavnikov in zmanjšanje dejavnikov tveganja za razvoj kemičnih in nekemičnih zasvojenosti pri mladih. Sofinancirani bodo tudi programi za krepitev socialnih in osebnih veščin mladih na zgoraj navedenih področjih.

1.1 Specifični cilji **so:**

* povečati delež mladih, ki so vključeni v učinkovite preventivne programe, predvsem tistih iz ranljivih skupin;
* krepitev solidarnosti in občutka za medsebojno pomoč med mladimi;
* izboljšati zdravstveno pismenost pri mladih, predvsem pri ranljivih skupinah mladih;
* povečati delež mladih, ki so aktivno vključeni v načrtovanje in izvajanje zagovorniških in preventivnih aktivnosti na področju zdravja na lokalni, nacionalni ali mednarodni ravni;
* spodbujanje zdravega življenjskega sloga mladih, s posebnim poudarkom na krepitvi zdravja mladih z manj priložnostmi;
* krepitev dobrega duševnega in telesnega počutja ter krepitev socialno-čustvenih spretnosti in kompetenc mladih;
* izboljšanje znanja in kompetenc na področju zdravja mladih med strokovnimi delavci in prostovoljci, ki delajo z mladimi;
* več na novo zagotovljenih okolij za spodbujanje zdravega življenjskega sloga mladih.

1.2 Prednostno pričakovane aktivnosti**so:**

* krepitev socialnih in čustvenih veščin mladih za zdrav življenjski slog;
* spodbujanje zdravega življenjskega sloga mladih z manj priložnostmi;
* celovito, strokovno in učinkovito naslavljanje več področij varovanja in krepitve zdravja mladih ter varovalnih dejavnikov zdravja mladih;
* programi za aktivno in zdravo preživljanje prostega časa mladih iz ranljivih skupin;
* mreženje in povezovanje organizacij na področju zdravja mladih;
* zagovorniške aktivnosti na področju varovanja javnega zdravja mladih (na primer na področju zdrave prehrane, telesne dejavnosti, duševnega zdravja, zasvojenosti in zdravja, zdravih občin, šol, mest…);
* zagovorniške aktivnosti za varovanje javnega zdravja mladih ter podporo zdravemu življenjskemu slogu mladih.

1.3 Prednostno pričakovane ciljne skupine so**:**

* mladi, predvsem tisti z manj priložnostmi oziroma ranljive in socialno izključene skupine mladih;
* organizirani mladi (na področju zdravja);
* strokovni delavci in prostovoljci, ki delajo z mladimi.

1.4 Strateške usmeritve **so:**

* Resolucija o nacionalnem programu na področju prepovedanih drog za obdobje 2023–2030 (Uradni list RS, št. 75/23), dostopna na naslednji povezavi: <https://pisrs.si/pregledPredpisa?id=RESO145>;
* Resolucija o nacionalnem programu o prehrani in telesni dejavnosti za zdravje 2015–2025 (Uradni list RS, št. 58/15), dostopna na naslednji povezavi: <https://pisrs.si/pregledPredpisa?id=RESO101>;
* Resolucija o nacionalnem programu duševnega zdravja 2018-2028 (Uradni list RS, št. 24/18), dostopna na naslednji povezavi: <https://pisrs.si/pregledPredpisa?id=RESO120>;
* Strategija za zmanjševanje posledic rabe tobaka, za Slovenijo brez tobaka 2022-2030, dostopna na naslednji povezavi:

<https://www.gov.si/assets/ministrstva/MZ/DOKUMENTI/ZDRAVJE/Preventiva-in-skrb-za-zdravje/Strategija-za-Slovenijo-brez-tobaka.pdf>;

* Program omejevanja porabe alkohola in zmanjševanja škodljivih posledic rabe alkohola 2025–2026 in zakonodaja na področju alkohola v Sloveniji, strateške usmeritve na ravni EU in SZO, kar je dostopno na naslednji povezavi: <https://www.gov.si/teme/alkohol/>.

## 2. Pod-področje E2: Programi ozaveščanja mladih o okolju in zdravju

Sofinancirani bodo programi z aktivnostmi za mlade na področju okolja in zdravja in aktivnosti za zmanjšanje okoljskih dejavnikov tveganja na zdravje mladih.

2.1 Specifični cilji **so:**

* mreženje in povezovanje organizacij na področju okolja in zdravja za zbiranje dobrih praks za zdravo bivalno okolje;
* povečati delež mladih, ki so osveščeni o okoljskih dejavnikih tveganja, kakovostnem bivalnem okolju, ki spodbuja telesno dejavnost in zdrav življenjski slog;
* prispevati k izboljšanju prostorskega načrtovanja in trajnostne mobilnosti ter k zmanjšanju vplivov kemikalij na zdravje mladih.

2.2 Prednostno pričakovane aktivnosti**so:**

* zbiranje in objava dobrih praks za trajnostno prostorsko načrtovanje za zdravo bivalno okolje na treh področjih, in sicer na področju učinkovitega javnega prometa z izboljšanjem pogojev hodljivosti ter povezljivosti s podeželjem in primestnimi območji, da bi se vozačem ponudile možnosti trajnostne mobilnosti, področju zmanjšanja hrupa in področju povečevanje deleža javnih zelenih površin;
* ozaveščanje o okoljskih dejavnikih tveganja, s poudarkom na hrupu in netrajnosti mobilnosti in kakovostnem bivalnem okolju, ki spodbuja telesno dejavnost in zdrav življenjski slog;
* ozaveščanje o neenakosti v zdravju zaradi slabše dostopnosti do učinkovitega javnega prometa in do družbene, izobraževalne in gospodarske javne infrastrukture in javnih zelenih površin;
* zagovorniške aktivnosti za občinsko prostorsko načrtovanje, ki podpira zdravo in varno bivalno okolje, ki vključujejo participacijo ranljivih skupin (podnebne spremembe s poudarkom na prilagoditvi na vročinski stres, javni promet z vključitvijo boljšega urbanističnega načrtovanja ter za povezljivost s podeželjem in primestnimi območji, da bi se vozačem ponudile možnosti trajnostne mobilnosti, zmanjšanje hrupa in povečevanje deleža javnih zelenih površin);
* ozaveščanje o škodljivih učinkih kemikalij na zdravje ljudi v sodelovanju s strokovnjaki, s poudarkom na hormonskih motilcih in kemikalijah, ki se uporabljajo v proizvodih za tetoviranje.

2.3 Prednostno pričakovane ciljne skupine so**:**

* mladi, predvsem tisti z manj priložnostmi oziroma ranljive in socialno izključene skupine mladih;
* prebivalci iz okolij s slabšo dostopnostjo do javnega prometa in družbene ter gospodarske javne infrastrukture in javnih zelenih površin, kakor tudi splošne ne-trajnostne mobilnosti.

2.4 Strateške usmeritve **so:**

* Ostravska deklaracija (2017): Boljše zdravje. Boljše okolje. Trajnostne odločitve, ki je dostopna na naslednji povezavi: <https://www.gov.si/podrocja/zdravje/preventiva-in-skrb-za-zdravje/nov-podrocje-200205110445/>;
* Resolucija o nacionalnem programu o prehrani in telesni dejavnosti za zdravje 2015–2025 (Uradni list RS, št. 58/15), dostopna na naslednji povezavi: <https://pisrs.si/pregledPredpisa?id=RESO101>;
* Resolucija o nacionalnem programu duševnega zdravja 2018-2028 (Uradni list RS, št. 24/18), dostopna na naslednji povezavi: <https://pisrs.si/pregledPredpisa?id=RESO120>;
* Strategija za trajnostno in pametno mobilnost – usmerjanje evropskega prometa na pravo pot za prihodnost (2020), dostopna na naslednji povezavi: <https://www.gov.si/assets/ministrstva/MOPE/TRAJNOSTNA-MOBILNOST-STMPP/Strategije-in-nacrti-v-zvezi-s-trajnostno-mobilnostjo/Strategija-za-trajnostno-in-pametno-mobilnost-usmerjanje-evropskega-prometa-na-pravo-pot-za-prihodnost.pdf>;
* Državni program obvladovanja raka (DPOR) 2022-2026, dostopen na naslednji povezavi: <https://www.dpor.si/wp-content/uploads/2021/12/Drzavni-program-obvladovanja-raka-2022-2026.pdf>;
* Trajnostna strategija za kemikalije, Resolucija Evropskega parlamenta z dne 10. julija 2020 o trajnostni strategiji za kemikalije (UL C št. 371 z dne 15. 9. 2021, str. 75), ki je dostopna na naslednji povezavi: [Resolucija Evropskega parlamenta z dne 10. julija 2020 o trajnostni strategiji za kemikalije (2020/2531(RSP))](https://eur-lex.europa.eu/legal-content/SL/TXT/PDF/?uri=CELEX:52020IP0201);
* Projekt Kemikalije (2020), LIFE IP CARE4CLIMATE (LIFE17 IPC/SI/000007) ki je dostopen na povezavi: <https://www.zps.si/uploads/migration/campaign_projects/documents/Kemikalije_brosura_MOP_10082020.pdf>;
* Poročilo Evropskega projekta nadzora 2024, »European Tattoo Ink Enforcement Project« (2024), dostopno na naslednij povezavi: <https://english.nvwa.nl/topics/tattoo/supervision-of-tattoo-inks-and-dyes>.

## 3. Pogoji za vlagatelje

Vlagatelji morajo poleg pogojev za vlagatelje iz te točke izpolnjevati tudi pogoje, navedene v poglavju III. POGOJI ZA PRIDOBITEV SREDSTEV.

Vlagatelji, upravičeni do udeležbe na javnem razpisu pri področju E, so pravne osebe zasebnega prava, ki:

* delujejo kot društvo, zveza društev, javni ali zasebni zavod, skupnost zavodov, humanitarna organizacija ali ustanova in so ustanovljene zlasti na podlagi Zakona o društvih (Uradni list RS, št. 64/11 – uradno prečiščeno besedilo in 21/18 – ZNOrg), Zakona o ustanovah (Uradni list RS, št. 70/05 – uradno prečiščeno besedilo in 91/05 – popr.), Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), Zakona o humanitarnih organizacijah (Uradni list RS, št. 98/03 in 61/06 – ZDru-1) in Zakona o nevladnih organizacijah (Uradni list RS, št. [21/18](http://www.uradni-list.si/1/objava.jsp?sop=2018-01-0887)) oziroma jim je na njegovi podlagi podeljen status nevladne organizacije v javnem interesu.

Izpolnjevanje pogojev pravnih oseb zasebnega prava glede njihove pravnoorganizacijske oblike oziroma statusa iz prejšnje alineje se bo preverjalo ob formalnem pregledu vloge, pred postopkom ocenjevanja. V primeru neizpolnjevanja navedenih pogojev vlagatelji oziroma njihove vloge ne bodo vključeni v postopek ocenjevanja, vloge pa bodo zavržene.

* so neodvisne od komercialnih in drugih interesov tobačne in alkoholne industrije ter druge industrije na področju drog ali industrije videoiger ali igralništva.

Izpolnjevanje pogojev iz prejšnje alineje se bo preverjalo pri vsebinskem ocenjevanju vloge. Zato mora biti izpolnjena in vlogi (prijavi) priložena izjava vlagatelja in partnerjev o neodvisnosti od komercialnih in drugih interesov tobačne in alkoholne industrije ter druge industrije na področju drog oziroma industrije videoiger ali igralništva, ki je Priloga 3 Prijavnice JR 2025/28. V primeru, da izpolnjena izjava, ki je Priloga 3 Prijavnice JR 2025/28, vlogi ne bo priložena, se bo postopek nadaljnjega ocenjevanja zaključil, vloga pa bo zavrnjena.

Vlagatelj se lahko z enim programom prijavi na eno ali več pod-področij področja E javnega razpisa.

V okviru področja E je lahko zaprošeni znesek za pod-področje E1 največ 250.000 eurov, za pod-področje E2 pa 150.000 eurov.

# UVELJAVLJANJE STROŠKOV

Ministrstvo bo programom, ki bodo v skladu z merili za dodelitev sredstev dosegli ustrezno število točk, dodelilo sredstva za:

* stroške plač in povračil v zvezi z delom;
* stroške za službena potovanja;
* posredne stroške z uporabo odstotka;
* stroške materiala in storitev;
* davek na dodano vrednost;
* stroške amortizacije.

Investicije, založništvo in znanstvene raziskave niso predmet tega javnega razpisa.

Pogoji upravičenosti stroškov so določeni v Prilogi 2, ki je sestavni del javnega razpisa.

**Stroške je potrebno voditi na posebnem stroškovnem mestu.**

# OBVEZNA OBLIKA IN VSEBINA VLOGE

Vlagatelji morajo vlogo oddati na **Prijavnici JR 2025/28 – Prijava na javni razpis** (v nadaljnjem besedilu: Prijavnica na javni razpis)**, pri čemer dopišejo, na katero področje se prijavljajo (in v primeru, da se v okviru področja prijavljajo na pod-področje tudi, na katero pod-področje).**

V primeru, da se vlagatelj na javni razpis prijavi z več programi, ne glede na to, ali gre za isto ali drugo področje predmeta javnega razpisa, mora to v prijavi navesti.

Javni razpis z razpisno dokumentacijo (vsemi prilogami) bo objavljen na spletni strani ministrstva med javnimi objavami, in sicer na naslednji povezavi: <https://www.gov.si/drzavni-organi/ministrstva/ministrstvo-za-zdravje/javne-objave/>.

Prijavnica na javni razpis bo vlagateljem na voljo v glavni pisarni ministrstva, na naslovu Štefanova 5, 1000 Ljubljana, I. nadstropje, soba št. 22, vsak delovnik med 8. in 12. uro, oziroma na spletnem naslovu: <https://www.gov.si/drzavni-organi/ministrstva/ministrstvo-za-zdravje/javne-objave/>.

**Popolna vloga vsebuje naslednje dokumente:**

* prijavo na pravilno in v celoti izpolnjeni Prijavnici za javni razpis, z vsemi zahtevanimi podatki in prilogami. Prijavnica na javni razpis mora biti priložena v papirni in elektronski obliki, na USB nosilcu[[6]](#footnote-7);
* kopijo zadnjega dostopnega izpisa iz sodnega registra ali drugega registra, kjer je vlagatelj registriran (izpis ne sme biti starejši od 90 dni);
* zadnje dostopno finančno poročilo (letno poročilo, oddano na AJPES), ki ga je potrdil ustrezen organ ali odgovorna oseba društva, zveze društev, ustanove, zavoda, skupnosti zavodov, združenja, humanitarne organizacije ali zbornice.

Komisija za vodenje postopka oddaje sredstev in izvedbe javnega razpisa v roku osmih (8) dni od odpiranja vlog pisno pozove tiste vlagatelje, katerih vloge niso popolne, da jih dopolnijo. **Nepopolne vloge, ki jih vlagatelj v roku pet (5) dni od vročitve poziva za dopolnitev ne dopolni, se zavržejo.**

Vprašanja v zvezi z javnim razpisom je mogoče nasloviti v času od objave javnega razpisa do 24. 3. 2025, po elektronski pošti, s pripisom zadeve JR ZA VAROVANJE IN KREPITEV ZDRAVJA DO LETA 2028 ter navesti področje (A, B, C, D, E), za katero se postavlja vprašanje, na naslov: [razpis-djz.mz@gov.si](mailto:razpis-djz.mz@gov.si).

**INFORMATIVNI DAN**

Ministrstvo bo organiziralo informativni dan za potencialne vlagatelje. Datum in informacije v zvezi z informativnim dnevom bodo objavljene na spletni strani ministrstva, in sicer na naslednji povezavi: <https://www.gov.si/drzavni-organi/ministrstva/ministrstvo-za-zdravje/javne-objave/>.

# PREDLOŽITEV VLOG

Vloge z vso potrebno dokumentacijo se pošljejo v zaprti pisemski ovojnici, na naslov: **Ministrstvo za zdravje, Štefanova 5, 1000 Ljubljana,** označeno z oznako **»Ne odpiraj – prijava na Javni razpis za sofinanciranje programov varovanja in krepitve zdravja 2025–2028«** ter **področje, na katero se vlagatelj prijavlja (npr. Področje B, pod-področje B1).**

**Na hrbtni strani mora biti napisan naslov vlagatelja!**

Vsak posamezni program je treba, skupaj z zahtevano dokumentacijo, predložiti v posebni pisemski ovojnici, označeni na način, ki je določen v tej točki.

**Rok za oddajo vlog je 31. 3. 2025**

Kot pravočasno prispele vloge bodo upoštevane vloge, ki bodo prispele do 12.00 ure na naslov ministrstva, Štefanova 5, Ljubljana.

Vloga, poslana po pošti, se šteje, da je prispela pravočasno, če je bila poslana priporočeno v navedenem roku, do vključno zadnjega dne (odtisnjen poštni žig, najkasneje do 31. 3. 2025, do 12.00 ure).

Osebno dostavljena vloga se šteje, da je prispela pravočasno, če je bila oddana v glavno pisarno ministrstva, Štefanova 5, 1000 Ljubljana do 31. 3. 2025, do 12.00 ure.

**Nepravočasno prispele vloge ali nepravilno označene vloge ne bodo obravnavane in bodo neodprte vrnjene vlagateljem.**

# ODPIRANJE VLOG

Odpiranje prejetih vlog se bo pričelo 7. 4. 2025 in ne bo javno.

# IZID JAVNEGA RAZPISA

Vlagatelji bodo o izboru programov obveščeni najkasneje 30 dni od zaključka ocenjevanja vlog.

Na podlagi predloga komisije za vodenje postopka oddaje sredstev in izvedbe javnega razpisa o sofinanciranih programih odloči ministrica, pristojna za zdravje, s sklepom.

Zoper sklep lahko vlagatelj v osmih (8) dneh vloži pritožbo na ministrstvo.

Številka:181-30/2025-2711-20

|  |  |
| --- | --- |
|  | Dr. Valentina Prevolnik Rupel  ministrica |
|  |  |

1. »Ranljivost« razumemo kot relacijski pojav (med posameznikom in širšim družbenim, kulturnim in ekonomskim okoljem) in tudi kot proces, ki se spreminja od ene do druge osebe, se razlikuje v različnih življenjskih obdobjih in različnih okoliščinah, ob čemer se pri eni osebi lahko kombinirajo številne oblike ranljivosti. Posameznik je dojet na presečišču različnih individualnih in družbenih procesov (mikro-, mezo-, makroraven), ki vplivajo na ranljivost v zdravju in druga področja človekovega življenja. Prav tako »ranljive skupine« niso statične in strogo zamejene, temveč se spreminjajo in prekrivajo. Posameznik se lahko v nekem življenjskem obdobju nahaja v več »ranljivih« skupinah hkrati, v naslednjem pa se nahaja izven vsake od njih. Na ranljivost najbolj vplivajo socialnoekonomski dejavniki (tudi kulturni dejavniki). Kot navedeno, med ranljive skupine lahko sodijo tako moški kot ženske in različne populacijske skupine (starejši, otroci, delovno aktivna populacija). Spol oziroma starost sama po sebi ne pomeni ranljivosti. Za uvrstitev v ranljivo skupino je potrebna še neka prikrajšanost (materialna, socialna, kulturna, zdravstvena…) . Med ranljive skupine lahko uvrstimo npr. nosečnice, ki so socialno ekonomsko prikrajšane, brez socialnih mrež in virov podpore…. ; otroke iz revnih družin, z malo socialnega in kulturnega kapitala… [↑](#footnote-ref-2)
2. Dokazilo: letno poročilo, oddano na AJPES, za leto 2023. [↑](#footnote-ref-3)
3. Vlagatelj je imel v letih 2020, 2021 in 2022 skupaj najmanj 150.000 eurov prihodkov (dokazilo: letna poročila, oddana na AJPES za leta 2020, 2021 in 2022). [↑](#footnote-ref-4)
4. Obvezna priloga je pismo o nameri oblikovanja konzorcija najmanj treh partnerjev. [↑](#footnote-ref-5)
5. Ciljna skupina javnega razpisa so otroci, mladostniki in mladi do dopolnjenega 29. leta starosti. V nadaljnjem besedilu je za obe ciljni skupini uporabljen izraz »mladi«. [↑](#footnote-ref-6)
6. V primeru neskladnosti podatkov v tiskani in elektronski obliki se šteje, da je za presojo veljavna tiskana oblika. [↑](#footnote-ref-7)